|  |  |
| --- | --- |
| Številka: 007-107/2016/2 | |
| Ljubljana, 11.5.2016 | |
| **EVA** 2015-2130-0028 | |
| GENERALNI SEKRETARIAT VLADE REPUBLIKE SLOVENIJE  [Gp.gs@gov.si](mailto:Gp.gs@gov.si) | |
| ZADEVA: Predlog Zakona o podpornem okolju za podjetništvo – predlog za obravnavo | | | | |
| 1. Predlog sklepov vlade: | | | | |
| Na podlagi drugega odstavka 2. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU – 1G in 65/14) je Vlada RS na … seji dne …. sprejela naslednji  S K L E P:  Vlada Republike Slovenije je določila besedilo Zakona o podpornem okolju za podjetništvo (EVA 2015-2130-0028) ter ga pošlje Državnemu zboru Republike Slovenije v obravnavo in sprejem po rednem postopku.  PRILOGA:  - Predlog Zakona o podpornem okolju za podjetništvo.  PREJMEJO:   * Ministrstvo za gospodarski razvoj in tehnologijo, * Ministrstvo za finance, * Služba Vlade RS za zakonodajo, * Ministrstvo za javno upravo, * Služba Vlade RS za razvoj in evropsko kohezijsko politiko * Urad Vlade RS za komuniciranje.   mag. Darko KRAŠOVEC  GENERALNI SEKRETAR | | | | |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** | | | | |
| / | | | | |
| **3.a Osebe, odgovorne za strokovno pripravo in usklajenost gradiva:** | | | | |
| * dr. Sabina Koleša, generalna direktorica Direktorata za podjetništvo, konkurenčnost in tehnologijo * Marlen Skarlovnik, sekretarka, vodja sektorja | | | | |
| **3.b Zunanji strokovnjaki, ki so sodelovali pri pripravi dela ali celotnega gradiva:** | | | | |
| / | | | | |
| **4. Predstavniki vlade, ki bodo sodelovali pri delu državnega zbora:** | | | | |
| * Zdravko Počivalšek, minister za gospodarski razvoj in tehnologijo * Aleš Cantarutti, državni sekretar * dr. Sabina Koleša, generalna direktorica Direktorata za podjetništvo, konkurenčnost in tehnologijo | | | | |
| 5. Kratek povzetek gradiva: | | | | |
| Zakon o podpornem okolju za podjetništvo določa aktivnosti za spodbujanje podjetništva in nosilce podpornega okolja ter organiziranost na tem področju in opredeljuje postopke za dodeljevanje sredstev za izvajanje razvojnih nalog in programov.  Nov zakon temelji na dosedanjih izkušnjah na področju zagotavljanja storitev podpornega okolja za podjetništvo ter postopkov za dodeljevanje sredstev za spodbujanje podjetništva.  Ključne rešitve so:   * pripraviti **podlago za sprejem podzakonskih aktov (pravilniki) in strateških dokumentov (program)**, * zagotoviti **celovite storitve na enem mestu** na področju celotne Slovenije, zato smo določili mrežo VEM točk kot ključno mrežo na lokalnem nivoju za zagotavljanje informiranja, svetovanja in drugih brezplačnih storitev za potencialne podjetnike in delujoča podjetja ter Javno agencijo RS za spodbujanje podjetništva, internacionalizacije, tujih investicij in tehnologije kot nacionalno točko VEM, * povezati **podjetniško in inovativno okolje v enovito celoto**, kar omogoča povezovanje storitev na nacionalnem nivoju v okviru javne agencije, * zagotoviti **zakonodajo, ki bo upoštevala vpliv na gospodarstvo**, zato smo opredelili ministrstvo pristojno za gospodarstvo, da izvaja nadzor nad pripravo presoje vplivov predpisov na gospodarstvo, * omogočiti **učinkovito delovanje finančnega okolja** preko uvedbe prvovrstnosti garancij in večje izpostavljenosti javnega sklada z vidika kapitalskih naložb, * uvesti **nove postopke dodeljevanja sredstev** (javni poziv, postopek pri finančnih instrumentih, drug postopek), ki omogočajo večjo fleksibilnost in ohranjajo transparentnost dodeljevanja sredstev. | | | | |
| 6. Presoja posledic za: | | | | |
| a) | javnofinančna sredstva nad 40.000 EUR v tekočem in naslednjih treh letih | | | NE |
| b) | usklajenost slovenskega pravnega reda s pravnim redom Evropske unije | | | NE |
| c) | administrativne posledice | | | DA |
| č) | gospodarstvo, zlasti mala in srednja podjetja ter konkurenčnost podjetij | | | DA |
| d) | okolje, vključno s prostorskimi in varstvenimi vidiki | | | NE |
| e) | socialno področje | | | NE |
| f) | dokumente razvojnega načrtovanja:   * nacionalne dokumente razvojnega načrtovanja * razvojne politike na ravni programov po strukturi razvojne klasifikacije programskega proračuna * razvojne dokumente Evropske unije in mednarodnih organizacij | | | NE |
| 7.a Predstavitev ocene finančnih posledic nad 40.000 EUR:  (Samo če izberete DA pod točko 6.a.) | | | | |
|  | | | | |
| 7.b Predstavitev ocene finančnih posledic pod 40.000 EUR:  Sprejetje novele zakona nima finančnih posledic na javna finančna sredstva. | | | | |
| 8. Predstavitev sodelovanja javnosti: | | | | |
| Gradivo je bilo predhodno objavljeno na spletni strani predlagatelja: | | | DA | |
| Datum objave: 11.5.2016 | | | | |
|  | | | | |
| **9. Pri pripravi gradiva so bile upoštevane zahteve iz Resolucije o normativni dejavnosti:** | | | DA | |
| **10. Gradivo je uvrščeno v delovni program vlade:** | | | DA | |
| **Zdravko Počivalšek**  **MINISTER ZA GOSPODARSKI RAZVOJ IN TEHNOLOGIJO** | | | | |

PRILOGA 3 (jedro gradiva):

**PREDLOG**

**EVA 2015-2130-0028**

|  |
| --- |
| **ZAKON O PODPORNEM OKOLJU ZA PODJETNIŠTVO** |
| **I. UVOD** |
| **1. OCENA STANJA IN RAZLOGI ZA SPREJEM PREDLOGA ZAKONA** |
| Zakon o podpornem okolju za podjetništvo (Uradni list RS, št. 102/07) je Državni zbor Republike Slovenije sprejel 23. oktobra 2007, nato pa še trikrat spremembe in dopolnitve (Uradni list RS, št. 57/12, 82/13 in 17/15).  Zakon določa aktivnosti za spodbujanje podjetništva in nosilce podpornega okolja ter organiziranost na tem področju in opredeljuje postopke za dodeljevanje sredstev za izvajanje razvojnih nalog in programov.  Nov zakon temelji na dosedanjih izkušnjah na področju zagotavljanja storitev podpornega okolja za podjetništvo ter postopkov za dodeljevanje sredstev za spodbujanje podjetništva.  Ključne rešitve so:   * pripraviti **podlago za sprejem podzakonskih aktov (pravilniki) in strateških dokumentov (program)**, * zagotoviti **celovite storitve na enem mestu** na področju celotne Slovenije, zato smo določili mrežo VEM točk kot ključno mrežo na lokalnem nivoju za zagotavljanje informiranja, svetovanja in drugih brezplačnih storitev za potencialne podjetnike in delujoča podjetja ter SPIRIT kot nacionalno točko VEM, * povezati **podjetniško in inovativno okolje v enovito celoto**, kar omogoča povezovanje storitev na nacionalnem nivoju v okviru javne agencije, * zagotoviti **zakonodajo, ki bo upoštevala vpliv na gospodarstvo**, zato smo opredelili ministrstvo pristojno za gospodarstvo, da izvaja nadzor nad pripravo presoje vplivov predpisov na gospodarstvo, * omogočiti **učinkovito delovanje finančnega okolja** preko uvedbe prvovrstnosti garancij in večje izpostavljenosti javnega sklada z vidika kapitalskih naložb, * uvesti **nove postopke dodeljevanja sredstev** (javni poziv, postopek pri finančnih instrumentih, drug postopek), ki omogočajo večjo fleksibilnost in ohranjajo transparentnost dodeljevanja sredstev. |
| **2. CILJI, NAČELA IN POGLAVITNE REŠITVE PREDLOGA ZAKONA** |
| **Namen zakona** je oblikovati učinkovito podporno okolje za podjetništvo in inovativnost v Sloveniji.  **Cilji zakona** so:   * vzpostavitev učinkovitega podjetniško inovativnega in finančnega podpornega okolja za podjetništvo, in sicer tako za potencialne podjetnike in podjetnice (v nadaljnjem besedilu: podjetnike) kot za delujoča podjetja v vseh fazah njihovega razvoja, za dostop do celovitih podpornih storitev, * ustvarjanje zavesti o pomenu podjetništva za gospodarski razvoj in uresničevanje ustvarjalnih podjetniških potencialov državljanov.   Z uresničevanjem ciljev zakona bomo dosegli:   * povečanje možnosti za ustanavljanje novih podjetij, spodbujanje njihove rasti in ustvarjanje novih delovnih mest, * pospešitev izkoriščanja podjetniških in inovacijskih potencialov, * spodbuditev povezovanja znotraj gospodarstva ter med raziskovalnimi in izobraževalnimi organizacijami ter gospodarstvom.   ZPOP-2 temelji na temeljnih vrednotah podjetništva, na spoznanjih ekonomske teorije o sodobni podjetniški politiki in njenih ukrepih, priporočilih Evropske unije za uresničevanje skupnih strateških ciljev, ki naj bi razvili Evropo v (najbolj) dinamično in konkurenčno gospodarstvo (na svetu), na razvojnih usmeritvah Slovenije in izkušnjah z najboljšimi praksami pri podjetniški podpori.  Zakon temelji na teh načelih:   * **Celovita podpora.** Podporni ukrepi države naj bi zagotovili potrebno podporo potencialnim podjetnikom in delujočim podjetjem v celotnem podjetniškem procesu, od razvoja poslovne zamisli do njene realizacije in rasti podjetja, z učinkovito kombinacijo finančnih in nefinančnih oblik podpore. * **Enak dostop.** Ukrepi države za krepitev podpornega okolja za podjetništvo se izvajajo na način, ki zagotavlja uresničevanje načela enakega dostopa in enakovredne obravnave. * **Usmerjenost na najmanjše gospodarske subjekte.** Mala in zlasti mikropodjetja so najbolj dinamičen, vendar hkrati najranljivejši del gospodarstva. Ukrepi države se izvajajo tako, da je omogočena podpora najmanjšim gospodarskim subjektom in so zato prednostno usmerjeni v podporo mikro, malim in srednje velikim podjetjem in njihovim oblikam sodelovanja in povezovanja. * **Skladen regionalni razvoj.** Izgrajevanje podpornega okolja za podjetništvo bo zagotavljalo spodbudne in dolgoročno stabilne možnosti za nastajanje in poslovanje podjetij na vsem prostoru države z upoštevanjem načela enakovredne regionalne pokritosti. * **Zagotavljanje kakovostne podpore.** Država bo pri razvoju podpornega okolja zagotavljala določene standarde kakovosti izvajanja podpornih storitev, zato bo podpirala le subjekte, ki bodo lahko zagotovili take standarde. * **Učinkovitost porabe javnih sredstev.** Uporaba javnih sredstev za izvajanje ukrepov po tem zakonu mora zagotavljati preglednost, namenskost in učinkovitost porabe. * **Načrtovanje in spremljanje ukrepov.** Država bo zagotovila strokovno spremljanje in vrednotenje ukrepov in njihovih učinkov zaradi učinkovitosti porabe in prilagajanja ukrepov spremenjenim potrebam MSP. * **Javnost.** Rezultati programov, financiranih iz javnih sredstev po tem zakonu, so javni z omejitvami, določenimi s predpisi, ki urejajo varstvo podatkov, varstvo intelektualne lastnine in varstvo avtorskih pravic.   **Poglavitne rešitve** zakona so:   * opredelitev podjetniškega, inovativnega in finančnega okolja, njihovih izvajalcev, področij delovanja, nalog in virov sredstev, * presoja učinkov predpisov na gospodarstvo, * določitev postopkov dodelitve sredstev za izvajanje razvojnih nalog in programov podjetniškega, inovativnega in finančnega okolja. |
|  |
| **3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA**  Sprejem ZPOP-2 ne bo imel finančnih posledic za državni proračun in druga javna finančna sredstva. |
|  |
| 4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET |
| Za izvajanje zakona ni treba zagotoviti dodatnih finančnih sredstev v državnem proračunu. |
| 5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE |
| Predlog zakona se ne usklajuje s pravnim redom EU.  Primerjava tujih praks na tem področju kaže na eni strani različne oblike organiziranja za posredovanje različnih oblik podpore MSP preko ustrezne infrastrukture, hkrati potrjuje pomen dobro organiziranih, celovitih in konsistentnih ter med seboj povezanih oblik podpore in nujnost dolgoročno zasnovane politike razvoja podjetniške infrastrukture zaradi doseganja ustrezne kakovosti njenih storitev.  **IRSKA**  Irska je zanimiva kot država v EU, v kateri je imela pomembno vlogo promocija domačega podjetništva predvsem po zaslugi podjetniške agencije **Enterprise Ireland**, katere prednostna naloga je doseči **dvig konkurenčnosti in** **rast izvoza irskih podjetij**.  **Enterprise Ireland** je vladna organizacija, odgovorna za razvoj in rast irskih podjetij na svetovnih trgih. Sestavlja jo ekipa poslovnih in strokovnih svetovalcev, ki svetujejo predvsem na področju trženja, tehnologije, razvoja človeških virov in investicij. Delajo pretežno na Irskem v sodelovanju s sodelavci, ki se nahajajo v njihovem mednarodnem poslovnem omrežju. Aktivnosti izvaja v partnerstvu z irskimi podjetji, ki skupaj zagotavljajo učinkovito pomoč pri začetku poslovanja, rasti, inovacijah in doseganju izvozne prodaje na svetovnih trgih. S svojim delovanjem prispevajo k trajnostni gospodarski rasti, regionalnemu razvoju in ohranjanju delovnih mest.  Enterprise Ireland se osredotoča predvsem na štiri področja: (1) trženje, (2) tehnologija, (3) razvoj človeških virov in (4) investicije. Poleg sedeža v Dublinu jo sestavlja še 9 regionalnih uradov na Irskem in mreža 30 uradov po svetu, ki irskim podjetjem pomagajo olajšati dostop do več kot 60 držav (Enterprise Ireland 2015).  Pri spodbujanju industrijskega razvoja na Irskem so aktivne tudi druge vladne agencije:   * **IDA Ireland** – podpora tujim podjetjem, ki želijo investirati na Irskem; * **Local Enterprise Office** - zagotavljanje finančne pomoči ter usposabljanj in mentorstev za rast mikro podjetij (do 10 zaposlenih); * **Bord Bia - Irish Food Board** - podpora izvozne aktivnosti živilskih podjetij, * **Shannon Development** – razvoj gospodarstva in turizma v regiji, * **Science Foundation Ireland** **(SFI)** – podpora investicijam v znanstvene in tehnične raziskave.   Podjetniška infrastruktura na Irskem, ki jo podpira država, je izrazito osredotočena na določena razvojna področja, hkrati organizacijsko sledi potrebam podjetij in se zato nenehno razvija in spreminja, ni nekaj statičnega.  **ŠVEDSKA**  Zaradi svoje gospodarske in tehnološke razvitosti je zanimiva **Švedska**, ki je razvila podporno okolje z institucionalno strukturo, ki temelji na delovanju dveh državnih agencij:   1. **TILVӒXTVERDET (Swedish Agency for Economic and Regional Growth )**   **Švedska agencija za gospodarski in regionalni razvoj** ima 390 zaposlenih na 9 lokacijah. Je osnovna podporna organizacija za podjetništvo, ki deluje tako, da:   * razvija in posreduje znanje, instrumente in metode, * izvaja in podpira programe na izbranih področjih, * podpira in ustvarja mreže in povezave (alianse) podjetij, * informira in usmerja podjetnike, * sprejema odločitve, koordinira in razvija regionalno podporo za podjetja, * opravlja analize in nudi podatke za določanje vladne politike.   Področja delovanja **TILVӒXTVERDET** so naslednja:   * usmerjanje podjetnikov z uporabo spleta (spletna stran Verksamt.se – storitve in informacije različnih vladnih agencij glede ustanavljanja podjetja, obstoja podjetja oziroma zaprtja podjetja) in telefona; * izboljšanje regulative – posredovanje predlogov za izboljšanje zakonodaje in predpisov, * promocija pozitivnega odnosa do podjetništva, zlasti pri mladih, * podpira in ustvarja mreže in povezave (alianse) podjetij razvoj podjetij, zlasti določenih skupin (kooperative, podjetja žensk in imigrantov), * razvoj, komercializacija in izvoz švedske okoljske tehnologije, * organizacija ponudbe kapitala, * regionalni razvojni programi in regionalna podpora (nepovratni viri pomoči), * pridobivanje sredstev iz strukturnih skladov EU itd.   Zanimivost švedskega modela je kombinacija podpore podjetništvu in regionalnemu razvoju. **TILVӒXTVERDET** na področju razvoja tehnologije nudi podporo občinskim tehnološkim centrom (KomTek), ki mlade usmerjajo v tehnološka področja.   1. **VINNOVA**   **Švedska vladna agencija za inovacijske sisteme** je ustanovljena z namenom:   * spodbujanja kakovosti v raziskovanju, * podpore rasti in zaposlovanju v uspešnih podjetjih, * podpore R&R dejavnosti v izbranih panogah, * spodbujanja mednarodnega sodelovanja v R&R in inovacijah.   Področje inovacij in tehnologije podpira vladna agencija **VINNOVA,** ki financira:   * raziskave, pomembne za obnovitev industrije na Švedskem, * razvojne projekte podjetij in * večje dolgoročne projekte, ki vključujejo več partnerjev, npr. podjetja in univerze.   Prejemniki sredstev so podjetja, univerze, šole, raziskovalni inštituti in akterji znotraj javnega sektorja.  **FINSKA**  **Finska** je svojo podjetniško podporo prednostno usmerila v tehnologijo, kjer deluje ena najbolj znanih tehnoloških agencij na svetu, **TEKES**, ki ima:   * 14 T&E centrov, ki so organizirani kot oddelki za tehnološki razvoj pri regionalnih centrih za zaposlovanje in ekonomski razvoj) na Finskem in * 6 uradov v tehnološko najbolj propulzivnih mestih po svetu.   **TEKES** zaposluje 400 ljudi na Finskem in v tujini, med njimi je 150 ekspertov za tehnologijo in podjetništvo, kar dokazuje njihovo intelektualno sposobnost za podporo tehnološkemu razvoju. Bistvo delovanja **TEKES** je izbor in finančna podpora R&R projektov podjetij, raziskovalnih inštitutov in univerz. **TEKES** spodbuja njihovo medsebojno sodelovanje in povezovanje med različnimi tehnološkimi področji. **TEKES** tudi sam lansira tehnološke programe na področjih, ki jih identificira kot bistvena za prihodnji tehnološki razvoj Finske, tako za podjetja kot za družbo, z izbiranjem tehnoloških programov pa tudi razporeja svoja finančna sredstva, mrežo subjektov in storitve tehnoloških ekspertov.  Tehnološki programi, ki jih financira **TEKES**:   * razvoj proizvodov, proizvodnih procesov, konceptov storitev in poslovnih ekspertiz, * informiranje z različnih področjih tehnologije in poslovanja, * financiranje industrijskih projektov in projektov raziskovalnih organizacij ter * promocija inovativnih projektov.   Finančno podporo tehnoloških programov letno prejme 1.500 podjetij in 600 raziskovalnih enot.  Na področju podpore MSP finska vlada izvaja podjetniško politiko, ki vključuje pet področij:   * podjetniško usposabljanje in svetovanje, * ustanavljanje, rast in internacionalizacija podjetij, * podjetniške davke in plačila, * regionalno podjetništvo in * ukrepe na področju podjetništva in delovanja trga.   Za koordinacijo uresničevanja te politike je ustanovila Posvetovalni odbor za podjetja, podporne storitve pa se realizirajo s sodelovanjem več institucij, kot npr.:   * **Enterprise Finland**- informiranje o pravnih oblikah podjetij, obdavčevanju, obveznostih iz naslova mednarodne trgovine, javnem financiranju podjetij, obveznostih delodajalca in nudi strokovne svetovalne storitve, * **Invest in Finland .** informiranje o poslovnem okolju, najbolj dinamičnih industrijskih sektorjih, posrednikih za nakup in prodajo zemljišč, revizorskih podjetjih, podjetjih za kadrovski menedžment, inovacijskih centrih, * **The Finnish Innovation Fund Sitra – informiranje o** raziskavah in razvoju, inovativnih projektih, poslovnem razvoju in financiranju podjetij, * **The Finnish Science Park Association TEKEL - mednarodno združenje finskih** znanstvenih parkov in tehnoloških centrov, ki ga sestavlja 29 članov v finskih univerzitetnih mestih. Skupaj s svojimi partnerji TEKEL razvija mednarodno privlačno okolje za inovacije.   **AVSTRIJA**  V Avstriji ima država organizirano podporo tehnološkemu razvoju preko mreže tehnoloških parkov, splošna svetovanja podjetjem so zagotovljena v okviru zborničnega sistema, na državni ravni pa preko agencije spodbuja naložbe tujih investitorjev.  Državna podpora podjetniškemu okolju:   * **Austria Wirtschaftsservice GmbH (AWS)**je glavno vladno telo za podporo in financiranje podjetij. Kot avstrijska razvojna in finančna banka podpira podjetja v vseh fazah rasti. Podporne aktivnosti AWS so namenjene MSP, start-up podjetjem, inovativnim in tehnološko orientiranim podjetjem. Področje podpore pokriva vse faze razvoja podjetja od financiranja do svetovanja in usmerjanja podjetij širjenju na tuje trge. * **Die Austrian Business Agency (ABA)** je avstrijska zvezna svetovalna agencija za podjetja, ki skrbi za spodbujanje naložb tujih investitorjev.Je prva kontaktna točka za tuja podjetja, katerih cilj je vzpostavitev lastnega podjetja v Avstriji. Ponuja obsežne informacije o Avstriji kot centru trgovanja, priskrbi potrebne kontakte in pomaga pri urejanju formalnosti, npr. prošnje za subvencije. Sodeluje z deželnimi agencijami za promocijo naložb. Deluje pod okriljem Republike Avstrije in neposredno poroča avstrijskemu ministrstvu za znanost, raziskave in gospodarstvo.   Zaposluje okrog 25 ljudi, ki delajo izven sedeža podjetja, ki je na Dunaju. Zaposleni vodijo projekte iz Evrope, ZDA, Kanade in Azije. V letu 2014 je strokovno svetovala 276 mednarodnim podjetjem, ki so vložila 371,1 milijonov € in ustvarila 2.645 novih delovnih mest. Od ustanovitve leta 1982 je **ABA – Invest in Austria** skozi projekte skupnih naložb pridobila 7,25 milijard €, pri čemer je bilo ustvarjeno 49,803 novih delovnih mest.   * **Der Arbeitsmarktservice Österreich (AMS)**,zavod za zaposlovanje zvezne republike Avstrije, ponuja brezplačno podporo pri rekrutiranju novih delavcev v podjetja in jim tudi svetuje o podporah in dotacijah za njihova podjetja. Na spletni strani AMS lahko najdemo tudi posebno področje s storitvami za podjetnike. * **Das Unternehmensserviceportal – USP**je internetni portal, ki nudi informacije, koristne za podjetja. Portal je nastal na pobudo avstrijske zvezne vlade in ima podobno vlogo kot v Sloveniji Podjetniški portal. Portal je bil ustanovljen z namenom, da ponuja vse relevantne informacije za podjetja in podjetnike na enem mestu, kjer so vsem hitro in učinkovito dosegljive (Das Unternehmensserviceportal – USP 2015).   Gospodarske zbornice:   * **Wirtschaftskammern Österreich** - Gospodarska zbornica Avstrije zagovarja v prihodnost usmerjeno in podjetjem prijazno politiko in se trudi za zagotavljanje enakopravnosti med interesi različnih sektorjev. Organizacija se ukvarja s poslovanjem podjetij ter nudi svetovanja podjetjem. Portal Avstrijske gospodarske zbornice vsebuje informacije o delavcih in socialnem področju, e-poslovanju, ustanoviteljih in start-up podjetnikih, davkih oziroma obdavčitvah, okolju in energijah, gospodarskem pravu in poslovnih lokacijah. * **WKO - Wirtschaftskammer Österreich** je Avstrijska zvezna gospodarska zbornica, ki nudi svojim članom v okviru svojega delovanja tudi bazo subvencij ter omogoča iskanje potencialnih subvencij v Avstriji za podjetja iz različnih sektorjev. Poleg tega nudi informacije in svetovalne storitve za članstvo, kolektivna pogajanja s sindikati, ekonomsko promocijo in razvoj, usposabljanje in svetovanje, ki poteka preko deželnih zbornic in njihovih WIFI (inštituti za gospodarsko promocijo) in podporo za internacionalizacijo poslovanja podjetij: 70 trgovinskih predstavništev po svetu, mreža specializiranih svetovalcev v regionalnih zbornicah.   V okviru WKO deluje Der Gründer-Service**,** Start-up storitev, ki je bila ustvarjena z namenom nudenja profesionalne pomoči novoustanovljenim podjetjem in franšizam. V okviru WKO pa deluje tudi Die Junge Wirtschaft **-** Mlada podjetnost Avstrije, ki predstavlja interese mladih podjetnikov v Avstriji. Die Junge Wirtschaft se trudi zagotoviti, da bi bili mladi, samozaposleni ljudje v najboljši možni poziciji za uspeh na svojem področju delovanja. Organizacija ponuja profesionalne storitve svojim članom, kot tudi uporabne kontakte drugih mladih podjetnikov (WKO 2015).  Institucije inovacijskega okolja za podjetništvo:  Subjekte inovacijskega okolja v Avstriji lahko najdemo na Spica direktoriju, kamor je podatke o samih institucijah posredovalo Združenje avstrijskih tehnoloških centrov (Der Verband der Technologiezentren Österreichs) - VTÖ. Spica direktorij je direktorij znanstvenih parkov in inovacijskih centrov. Cilj Spica direktorija je izboljšati razumevanje mehanizmov, instrumentov in potencialov inovacijskih centrov. Avstrija ima po zbranih podatkih 79 institucij inovativnega okolja, med katerimi je 13 poslovnih inkubatorjev, 31 tehnološko-poslovnih inkubatorjev, 23 znanstvenih in tehnoloških parkov.   * Primera poslovnega inkubatorja:   + **Wiener Wirtschaftsförderungsfond - WWFF**(Dunajski sklad za spodbujanje gospodarstva) deluje že več kot 20 let in je primarna organizacija za podporo podjetništvu na Dunaju. Njihova misija je dvigniti konkurenčnost dunajskih podjetij s pomočjo dviga inovativnosti in stalno nadgradnjo mestnega statusa kot state-of-the-art poslovne destinacije. Ponujajo profesionalne svetovalne storitve za podjetnike, start-upe in investitorje, kar vključuje tudi podporo pri pridobivanju finančne podpore.   + **Prisma Zentrum für Standort- und Regionalentwicklung**. Prisma Unternehmensgruppe ima več inovacijskih in tehnoloških lokacij, ki so v Voralerbergu, na Tirolskem, Salzburgu, Dunaju pa tudi v južni Nemčiji in Švici. Med njene naloge spadajo: državni in regionalni razvojni projekti, ustanavljaje in razvoj tehnoloških centrov, podjetij, novih delovnih mest in izboljšanje življenjskega prostora. * Primer tehnološko - poslovnih inkubatorjev**:**    + **Außeninstitut der Technischen Universität Wien**deluje kot povezovalec med študenti in zunanjimi partnerji tehnične univerze na Dunaju. Organizacija združuje naslednje oddelke: mednarodna izobraževalna kooperacija, center za e-izobraževanje, center za tehnološki transfer (iskanje novih podjetniških povezav med podjetji in TU, vpeljava novih raziskav, nudi in išče informacije o financiranju in podpori raziskav, raziskovalcem nudi tudi urejanje dokumentacije na področju avtorskih in lastninskih pravic), EU podporna management enota, ki nudi informacije in pomoč pri pridobivanju sredstev na nivoju Evropske unije.   + **Joanneum Research Forschungsgesellschaft**je sestavljen iz 14 raziskovalnih enot in je ena največjih neuniverzitetnih raziskovalnih institucij v Avstriji. Njegova naloga kot inovativnega partnerja podjetij se odseva v širokem rangu njihovih storitev. Poleg R&R za mala in srednje velika podjetja ponujajo tudi strankam posebej prilagojeno tehnično usmerjeno poslovno svetovanje in obsežno strokovno znanje v več disciplinarnem managementu kompleksnih raziskovalnih pogodb na nacionalnem in mednarodnem področju. * Primer znanstveno-tehnoloških parkov**:**    + **Technologie und Wirtschaftspark Innsbruck - TWI** je bil ustanovljen oktobra 2001. Glavna naloga organizacije je uporaba in izboljšanje potencialnih sinergij med njihovimi člani. Namenjen je podpori že obstoječih podjetij in povečanju pripadnosti podjetij njihovi izvorni lokaciji, kot tudi podpora pri ustanavljanju novih. Članom nudijo uporabo infrastrukture in se trudijo za njeno stalno izboljšanje in ustanavljanje novih možnosti. Posebna naloga te organizacije je tudi podpora, pomoč in svetovanje ustanoviteljem podjetij ter mladim podjetnikom.   + **The TFZ - Technology and Research Center Wiener Neustadt**je glavna institucija tehnološkega bazena Wiener Neustadt. Tu je več kot 250 znanstvenikov in strokovnjakov, ki opravljajo raziskave in razvoj na različnih tehnoloških področjih. Osrednja področja v R&R obsegajo področja sodobne industrijske tehnologije, kot so: materiali, procesno in kemijsko inţenirstvo, medicinske tehnologije, tehnologija senzorjev in stikal ter površine. Poleg raziskav nudijo še storitve, kot so najem prostorov, konferenčnih sob in celo kateringe.   Institucije finančnega okolja:  Pod določenimi pogoji Avstrija na državni ravni podpira investicije, ki so namenjene modernizaciji podjetij in izboljšanju njihove konkurenčnosti. Avstrijska vlada finančno podpira tudi investicije, ki bodo pripomogle k obvarovanju oziroma ustvarjanju delovnih mest. V Avstriji lahko na državni ravni MSP pridobijo predvsem financiranje v obliki rentnih, obrestnih ali kreditnih subvencij in tudi druge vrste finančne pomoči. Seveda pa obstajajo v Avstriji tudi skladi tveganega kapitala in poslovni angeli.   * Javni viri financiranja podjetij - **Austria Wirtschaftsservice Gesellschaft GmbH - AWS**je osrednja razvojna banka Avstrije, ki pomaga podjetjem pri njihovem izvajanju inovativnih projektov z dajanjem posojil, podjetjem podeljuje subvencije in izdaja bančne garancije po ugodnih obrestnih merah, predvsem v primerih, kjer podjetja drugače ne bi mogla pridobiti sredstev iz drugih virov financiranja. Poleg tega zagotavlja podporo v obliki informacij in svetovalnih storitev za podjetja, ki so šele v nastanku kot za tiste, ki dejavnost že opravljajo ter pomaga pri širitvi podjetij. * Zasebni viri financiranja podjetij   + **Die Austrian Venture Capital and Private Equity Organisation – AVCO** je organizacija Avstrijskega tveganega in zasebnega kapitala in je vladna svetovalna služba, ki se ukvarja s privatnim in tveganim kapitalom v Avstriji.   + E**uropean Angels Fund – aws Business Angel Fonds Austria (***Poslovni angeli Avstrije)* je institucija, vodena s strani AWS. Je posrednik med potencialnimi investitorji in tistimi, ki iščejo kapital. Podpira projekte v vseh fazah razvoja in v vseh sektorjih, čeprav je njen osnovni fokus na začetnih stopnjah razvoja podjetij.   **NEMČIJA** Podobno organizacijo ima Nemčija, kjer podpira [Bundesminister für Wirtschaft und Energie](http://www.bmwi.de/DE/Ministerium/Minister-und-Staatssekretaere/Visitenkarten/sigmar-gabriel.html) (Zvezno ministrstvo za ekonomijo in tehnologijo) iniciativo zvezne vlade za mala in srednje velika podjetja, kjer so področja aktivnosti zlasti:  * ustvarjanje ugodnega okolja za mala in srednje velika podjetja, * zmanjšanje birokracije, * kampanja za spodbujanje nastajanja novih podjetij kot katalizator tega procesa, * jačanje inovativne zmožnosti MSP, * posodabljanje strokovnega usposabljanja, ki naj razvije nove generacije dobro usposobljenih delavcev, * izboljšanje financiranja MSP, * mobilizacijo tveganega kapitala za inovacije in * močnejšo podporo za MSP na tujih trgih z vrsto instrumentov finančnega in nefinančnega značaja.   Aktivnosti zveznega ministrstva se konkretizirajo z delovanjem ministrstev na ravni zveznih držav. Tako je na bavarskem osrednja podporna točka za podjetnike in gospodarstvo **Bayerische Staatsministerium für Wirtschaft und Medien, Energie und Technologie** (Bavarsko ministrstvo za gospodarstvo, infrastrukturo, transport in tehnologijo), ki izvaja storitve preko svojih enot in organizacij ali pa partnerskih organizacij:   * **Invest in Bavaria** kot specializirana agencija za tuje investicije z mrežo po Bavarski, * **Bayern International**, ki je specializirana za promocijo mednarodne trgovine na Bavarskem in podporo bavarskim podjetjem pri internacionalizaciji poslovanja, * **Bayern Innovativ**, družba za inovacije, prenos tehnologij in koordinacijo mrež informacij in prenosa znanja na Bavarskem, * **Bayern Kapital**, družba za pomoč bavarskim tehnološkim novim podjetjem pri pridobivanju tveganega kapitala od začetka razvoja proizvodov (družba je uspela mobilizirati potencial 200 mio € za investiranje v MSP z velikim potencialom rasti in ključnih industrijskih tehnologij, s skladom semenskega kapitala ter skladom tveganega kapitala Technofonds Bayern II) * **Bayern Tourismus Marketing GmbH**, družba za turistični marketing Bavarske, * **gospodarski oddelki pri okrožnih oblasteh** (7 regij na Bavarskem), ki pomagajo podjetjem pri državnih podporah, * **Bayern Design**, družba, ki povezuje designerske aktivnosti na Bavarskem v mrežo za spodbujanje inovativnih tehnologij in odličnega designa, itd.   \*\*\*\*\*\*\*  Vsaka država je razvila podporno infrastrukturo, ki ustreza njenim razvojnim značilnostim in potrebam, pri čemer je pri nekaj večjih državah pomembno razmerje med institucijami na nacionalni ravni in ravni federalnih enot. Dejavnost podpornih institucij se največkrat osredotoča na pospeševanje tehnoloških iniciativ, podjetij z visokim potencialom rasti, na njihovo internacionalizacijo poslovanja, na povezovanje razvojnih in raziskovalnih potencialov in podjetij, močna je odprtost v ključne razvojne pole po svetu. Vodilne institucije imajo znatna sredstva za svoje delovanje in močne strokovne time ekspertov, kar zagotavlja kritični obseg znanja in sredstev za delovanje. |
| 6. DRUGE POSLEDICE, KI JIH BO IMELO SPREJETJE ZAKONA |
| 6.1 Administrativne in druge posledice  a) v postopkih oziroma poslovanju javne uprave ali pravosodnih organov:  Zakon ima vpliv na poslovanje javne uprave, saj opredeljuje pripravo presoje posledic učinkov predpisov na gospodarstvo, ki postane del priprave pravnih predpisov. Vsi resorji bodo ob pripravi novih ali sprememb pravnih predpisov odgovorni za pripravo presoje vplivov predpisov na gospodarstvo, ministrstvo pristojno za gospodarstvo pa bo skrbelo za nadzor nad pripravljenimi presojami.  Poenostavljajo se postopki dodeljevanja sredstev, saj bo omogočeno, da se poleg javnih razpisov uporabljajo tudi drugi postopki, ki predstavljajo za podjetja lažji dostop do finančnih virov. |
| **b) pri obveznostih strank do javne uprave ali pravosodnih organov:**  / |
| 6.2 Presoja posledic na okolje, ki vključuje tudi prostorske in varstvene vidike |
| / |
| * 1. Presoja posledic na gospodarstvo |
| Zakon ne predstavlja dodatnih obremenitev za gospodarstvo (niti administrativnih niti finančnih), ampak je njegov namen, da se pripravi podlaga za oblikovanje in nadgradnjo učinkovitega podpornega okolja. Na ta način bo lažje in bolj transparentno dodeljevanje sredstev oz.se bodo izvajale druge oblike spodbud podjetniškemu sektorju.  Poenostavljajo se tudi postopki dodeljevanja sredstev, kar bo omogočilo lažji in hitrejši dostop do finančnih virov za podjetja.  Uvedba in izvajanje presoj vplivov predpisov na gospodarstvo bosta imela pozitivne učinke za podjetje v smislu manjših bremen, saj bodo pripravljeni zakoni imeli opredeljene vplive (kvantitativne (neposredne in posredne stroške in administrativne stroške) in kvalitativne (vpliv na sivo ekonomijo, delo na črno konkurenčnost, raziskave, razvoj in inovacije, itd.). Na ta način se bodo lahko sprejemale odločitve v dobrobit gospodarstvu, posebej malim in srednje velikim podjetjem.  Zato bo imel zakon pozitivne posledice na gospodarstvo. |
| 6.4 Presoja posledic na socialnem področju |
| / |
| 6.5 Presoja posledic na dokumente razvojnega načrtovanja |
| / |
| 6.6 Izvajanje sprejetega predpisa |
| / |
| 6.7 Druge pomembne okoliščine v zvezi z vprašanji, ki jih ureja predlog zakona |
| / |

**II. BESEDILO ČLENOV**

ZAKON

O PODPORNEM OKOLJU ZA PODJETNIŠTVO (ZPOP-2)

1. SPLOŠNE DOLOČBE

1. člen

(vsebina zakona)

1. Ta zakon določa aktivnosti za spodbujanje podjetništva in nosilce podpornega okolja ter organiziranost na tem področju.
2. Zakon opredeljuje postopke za dodeljevanje sredstev za izvajanje razvojnih nalog in programov.

2. člen

(cilji zakona)

Temeljni cilji zakona so:

* vzpostavitev in delovanje učinkovitega podjetniškega in inovativnega ter finančnega podpornega okolja za podjetništvo, in sicer tako za potencialne podjetnike in podjetnice kot za podjetja v vseh fazah njihovega razvoja, za dostop do celovitih podpornih storitev,
* ustvarjanje zavesti o pomenu podjetništva za gospodarski razvoj in uresničevanje ustvarjalnih podjetniških potencialov državljanov,
* povečanje možnosti za ustanavljanje novih podjetij,
* spodbujanje rasti in razvoja podjetij in ustvarjanje novih delovnih mest,
* pospešitev izkoriščanja podjetniških in inovacijskih potencialov,
* spodbuditev povezovanja znotraj gospodarstva ter med raziskovalnimi in izobraževalnimi organizacijami ter gospodarstvom.

3. člen

(pomen izrazov)

Izrazi, uporabljeni v tem zakonu, imajo naslednji pomen:

* »podjetje« je vsaka pravna ali fizična oseba, ki se ukvarja z gospodarsko dejavnostjo, ne glede na njeno statusno pravno obliko,
* »mikro, malo in srednje veliko podjetje« (v nadaljnjem besedilu: MSP) je podjetje kot ga določa zakonodaja Evropske unije glede državnih pomoči, ki določa velikost podjetij,
* »presoja posledic vplivov na gospodarstvo« je ocena vplivov predpisov in politik na gospodarstvo, posebej na mala in srednje velika podjetja,
* »subjekti podjetniškega okolja« so točke »vse na enem mestu« (VEM točke), ki so vpisane v evidence, ki jih vodi javna agencija, pristojna za področje podjetništva in inovativnosti (v nadaljnjem besedilu: javna agencija) in so vstopne točke na lokalni ravni, ki izvajajo podporne storitve za potencialne podjetnike in podjetja,
* »subjekti inovativnega okolja« so institucije, ki izvajajo podporne storitve za inovativne potencialne podjetnike in inovativna podjetja, ki so vpisane v evidence, ki jih vodi javna agencija.

1. STRATEŠKI DOKUMENTI ZA SPODBUJANJE PODJETNIŠTVA IN KONKURENČNOSTI

4. člen

(industrijska politika)

1. Temeljni dokument načrtovanja v podjetništvu in pri inovativnosti na državni ravni je strategija, ki opredeljuje industrijsko politiko Republike Slovenije. Strategijo sprejme Vlada Republike Slovenije na predlog ministrice oziroma ministra, pristojnega za gospodarstvo (v nadaljnjem besedilu: minister, pristojen za gospodarstvo).
2. Strategija je skladna s strateškimi razvojnimi dokumenti Republike Slovenije.
3. Industrijska politika postavlja usmeritve, ki vsebujejo ukrepe za povečanje konkurenčnosti poslovnega okolja, krepitev podjetništva in inovacijske sposobnosti gospodarstva, učinkovit odgovor na družbene izzive ter aktivnosti za trajnostni razvoj industrije.

5. člen

(razvojne spodbude za podjetništvo in inovativnost)

1. Razvojne spodbude so spodbude, namenjene spodbujanju podjetništva in inovativnosti, ki prispevajo k uresničevanju temeljnih ciljev tega zakona. Razvojne spodbude so v obliki povratnih in nepovratnih sredstev in so lahko:

* spodbude za MSP,
* spodbude za dostop do finančnih sredstev za MSP,
* spodbude za raziskave, razvoj in inovacije,
* spodbude za usposabljanje,
* spodbude po pravilu "de minimis",
* regionalne spodbude in
* druge neposredne in posredne spodbude.

1. Minister, pristojen za gospodarstvo, sprejme program razvojnih spodbud za podjetništvo in inovativnost, v katerem določi pogoje, merila in vrste spodbud (v nadaljnjem besedilu: program).

6. člen

(zagotavljanje sredstev)

1. Sredstva za izvajanje programa se zagotavljajo v državnem proračunu ter iz drugih domačih in tujih virov.
2. Ministrstvo, pristojno za gospodarstvo, pripravi v skladu s programom sheme za dodeljevanje državnih pomoči.

III. PRESOJA POSLEDIC UČINKOV PREDPISOV NA GOSPODARSTVO

7. člen

(presoja posledic učinkov predpisov na gospodarstvo)

1. Resorna ministrstva pri oblikovanju novih predpisov ter ob spremembah in dopolnitvah obstoječih pravnih predpisov, pripravijo presojo posledic učinkov predpisov na gospodarstvo (v nadaljevanju: presoja) za predpis, ki je v njihovi pristojnosti, kot to določa Poslovnik Vlade RS.
2. Ministrstvo, pristojno za gospodarstvo, je nosilec preverjanja ustreznosti pripravljene presoje.
3. Ministrstvo, pristojno za gospodarstvo, lahko na podlagi javnega poziva izbere izvajalca za vsebinsko sodelovanje pri izvajanju in preverjanju ustreznosti presoje.

IV. PODJETNIŠKO IN INOVATIVNO OKOLJE

8. člen

(izvajalci nalog in programov podjetniškega in inovativnega okolja)

1. Naloge in programe za oblikovanje in razvoj podjetniškega in inovativnega okolja izvajajo pristojna ministrstva, javna agencija in javni sklad za spodbujanje podjetništva (v nadaljnjem besedilu: javni sklad).
2. Naloge in programe za oblikovanje in razvoj podjetniškega in inovativnega okolja lahko izvajajo tudi druge osebe javnega in zasebnega prava, ki se določijo v programu iz drugega odstavka 5. člena.
3. Posamezne aktivnosti v okviru nalog in programov podjetniškega in inovativnega okolja lahko izvajajo tudi subjekti podjetniškega in inovativnega okolja.

9. člen

(področje delovanja javne agencije)

1. Javna agencija je pristojna in odgovorna za oblikovanje in izvajanje ukrepov v obliki storitev, subvencij in javnih naročil v skladu s sprejetim programom dela javne agencije ter drugimi razvojnimi dokumenti. Pri tem lahko sodeluje z različnimi institucijami javnega ali zasebnega prava.
2. Področja delovanja javne agencije, opredeljena v aktu o njeni ustanovitvi, so:

* podjetništvo in inovativnost,
* tehnološki razvoj,
* tuje investicije in
* internacionalizacija.

1. Javna agencija opravlja naloge nacionalne točke VEM vezane na:

* celovito podporo večjim investicijam,
* celovito podporo izvoznikom,
* delovanje, koordinacijo in usposabljanje mreže točk VEM,
* sodelovanje pri zaznavanju in odpravljanju administrativnih ovir in
* druge naloge, skladno s sprejetim programom dela javne agencije.

10. člen

(viri sredstev javne agencije)

Sredstva za opravljanje dejavnosti javne agencije so:

* sredstva iz nacionalnega dela proračuna ter iz evropske kohezijske politike,
* prihodki, pridobljeni z opravljanjem storitev na trgu,
* donacije, mednarodni viri in prispevki pravnih in fizičnih oseb in
* drugi viri.

11. člen

(poslovanje javne agencije)

1. Obseg, namen in način usmerjanja sredstev za izvajanje ukrepov javne agencije se določijo v večletni strategiji ter programu dela javne agencije, ki ga sprejme svet javne agencije s soglasjem ministra, pristojnega za gospodarstvo.
2. Program dela pripravi javna agencija na podlagi sprejetih usmeritev iz programa.

12. člen

(ustanavljanje in delovanje subjektov podjetniškega in inovativnega okolja)

1. Subjekte podjetniškega in inovativnega okolja ustanavljajo osebe javnega in zasebnega prava, v skladu z nacionalnimi usmeritvami in razvojnimi programi.
2. Ustanovitelji zagotovijo sredstva za ustanovitev, zagon in začetno delovanje subjekta podjetniškega in inovativnega okolja (zagotovitev prostorov, potrebne opreme in ustreznega števila zaposlenih).
3. Sredstva iz prejšnjega odstavka se lahko zagotavljajo tudi iz proračuna, a največ v obdobju petih let od ustanovitve.
4. Postopke in pogoje za vpis ter postopek in razloge za izbris subjektov podjetniškega in inovativnega okolja v evidenco se ureja s podzakonskimi akti, ki jih sprejme minister, pristojen za gospodarstvo.
5. Javna agencija vodi evidenco subjektov podjetniškega in inovativnega okolja.

13. člen

(izvajanje aktivnosti v okviru nalog in programov podjetniškega in inovativnega okolja)

1. Aktivnosti v okviru nalog in programov podjetniškega okolja, ki jih izvajajo subjekti podjetniškega okolja, so:

* izvajanje elektronskih postopkov za podjetja,
* informiranje o zahtevah glede poslovanja z državo,
* pridobivanje informacij od pristojnih organov,
* promocija in razvoj podjetniške kulture,
* svetovanje in usposabljanje za podjetja,
* povezovanje različnih institucij in vzpostavljanje razvojnih partnerstev za spodbujanje podjetništva na lokalni in regionalni ravni in spodbujanje razvoja podjetniških skupnosti z namenom aktiviranja podjetniške aktivnosti na lokalni ravni,
* evidentiranje potreb na lokalni in regionalni ravni in predlaganje ukrepov za odpravljanje administrativnih ovir pri nastajanju in delovanju podjetij,
* izvajanje celovitih podpornih storitev za podjetja in podjetnike,
* druge naloge skladno z namenom, za katerega so ustanovljeni.

1. Aktivnosti v okviru nalog in programov inovativnega okolja, ki jih izvajajo subjekti inovativnega okolja, so:

* promocija inovativnosti in inovativne kulture,
* iskanje nosilcev inovativnih idej in izvajanje storitev za prepoznavanje in razvoj teh idej do stopnje odločitve za njihovo realizacijo,
* zagotavljanje ugodnejših prostorskih in tehničnih pogojev za delovanje podjetnikov ter nastajanje in delovanje podjetij v zgodnejših fazah razvoja podjetja,
* izvajanje storitev za podporo nastajanju in razvoju podjetij od poslovne ideje do ustanovitve in delovanja podjetij v zgodnejših fazah razvoja podjetja
* druge naloge skladno z namenom, za katerega so ustanovljeni.

1. Druge aktivnosti v okviru nalog in programov podjetniškega in inovativnega okolja:

* krepitev povezav in sinergij v inovacijskem sistemu, predvsem na prednostnih področjih specializacije,
* krepitev sodelovanja in prenos znanja med institucijami znanja in gospodarstvom,
* spodbujanje internacionalizacije ter razvoj mednarodnih konzorcijev in partnerstev,
* razvoj storitev in kompetenc glede na potrebe trga,
* druge naloge skladno z namenom, za katerega so ustanovljeni.

V. FINANČNO OKOLJE

14. člen

(izvajalci nalog in programov finančnega okolja)

1. Naloge in programe za oblikovanje in razvoj finančnega okolja na državni ravni izvaja javni sklad v skladu z določbami tega zakona in ustanovitvenega akta.
2. Naloge iz prejšnjega odstavka lahko izvajajo tudi druge osebe javnega in zasebnega prava, ki se določijo v programu iz drugega odstavka 5. člena.

15. člen

(področje delovanja javnega sklada)

1. Javni sklad je pristojen in odgovoren za oblikovanje in izvajanje storitev ter finančnih spodbud v skladu s sprejetim programom in drugimi razvojnimi dokumenti na naslednjih področjih:

* zagotavljanje storitev in začetnega kapitala za hitrejše nastajanje in zagon novih podjetij z neposrednimi spodbudami za začetno financiranje podjetniških projektov v fazi nastajanja in zagona podjetij,
* zagotavljanje ugodnejših virov financiranja za razvojne naložbe podjetij s subvencijami, garancijami, krediti ter drugimi viri financiranja,
* spodbujanje zasebnih vlaganj in financiranja podjetniških projektov v vseh fazah razvoja z lastniškim kapitalom, z zagotavljanjem ugodnih kreditnih virov in garancij za investitorje.

1. Javni sklad izvaja ukrepe v obliki storitev, neposrednih finančnih spodbud in posrednih finančnih spodbud prek poslovnih bank, družb tveganega kapitala in drugih finančnih institucij, subjektov inovativnega okolja ter drugih pravnih oseb javnega in zasebnega prava ali v sodelovanju z njimi.
2. Pri zagotavljanju začetnega kapitala in spodbujanju zasebnih vlaganj z lastniškim kapitalom iz prvega odstavka tega člena lahko javni sklad za spodbujanje podjetništva vlaga kapitalske naložbe v imenu Republike Slovenije ali v svojem imenu, skladno s sprejetim programom ali predpisi, ki urejajo vlaganje javnih sredstev.

16. člen

(instrumenti javnega sklada)

1. Instrumenti javnega sklada so:

* ugodni posredni in neposredni krediti podjetjem,
* garancije za podjetja,
* subvencije obrestnih mer, stroškov kreditiranja in stroškov garancij,
* subvencije fizičnim osebam za ustanovitev in zagon podjetij,
* subvencije za razvoj novih podjetniških idej in komercializacijo le-teh
* subvencije za razvojne projekte podjetij,
* subvencije za ciljne skupine ali za namene povezane z uresničevanjem politik,
* vlaganja v razvoj poslovne infrastrukture za pospeševanje naložb,
* kapitalske naložbe,
* finančni zakup (lizing), kot ga opredeljuje zakon, ki ureja bančništvo, ter financiranje stroškov in izdajanje garancij za finančni zakup (lizing),
* oblike financiranja, kjer je mogoče spremeniti obliko financiranja v časovno opredeljenem okviru iz kreditne in garancijske pogodbe v lastniški delež v podjetju, v zvezi z instrumenti iz prejšnjih alinej (»mezzanin« oblike financiranja).

1. Za garancije javnega sklada, izdane podjetjem s sedežem v Republiki Sloveniji za kredite, najete preko kreditnih institucij, ki lahko v skladu z določbami zakona, ki ureja bančništvo, v Republiki Sloveniji opravljajo bančne storitve, nepreklicno jamči ustanovitelj.
2. Skupen obseg izdanih in nezapadlih garancij javnega sklada, ki so izdane na podlagi prejetih sredstev proračuna Republike Slovenije oziroma drugih virov, katere ima javni sklad v upravljanju, ne sme preseči petkratnika vrednosti drugih dolgoročnih virov javnega sklada oziroma se ta obseg določi v poslovnem načrtu javnega sklada oziroma v pogodbi z ministrstvom oziroma drugimi institucijami.
3. Kadar javni sklad pridobi iz proračuna ali drugih virov sredstva v upravljanje za izvajanje kapitalskih naložb, izpostavljenost javnega sklada iz naslova vseh kapitalskih naložb v druge pravne osebe ne sme presegati vrednosti pridobljenih sredstev. Izpostavljenost javnega sklada iz naslova kapitalskih naložb v eno pravno osebo se določi v poslovnem načrtu javnega sklada oziroma v pogodbi z ministrstvom oziroma drugimi institucijami.
4. Upravljanje kapitalskih in mezzanin naložb, ki jih javni sklad izvaja v svojem imenu, tudi upravlja neposredno. Upravljanje naložb obsega pridobivanje naložb, razpolaganje z naložbami in uresničevanje pravic družbenika ali vsa druga pravna dejanja v skladu z zakonom, ki ureja gospodarske družbe, in drugimi predpisi. V kolikor javni sklada izvaja kapitalske in mezzanin naložbe v imenu Republike Slovenije, se sistem upravljanja določi v pogodbi z ministrstvom oziroma drugimi institucijami.

17. člen

(viri sredstev javnega sklada)

1. Sredstva za opravljanje dejavnosti javnega sklada so:

* sredstva in stvarno premoženje države, ki jih zagotavlja in prenaša ustanovitelj na javni sklad kot namensko premoženje javnega sklada,
* sredstva proračuna, ki jih ustanovitelj prenese na javni sklad za izvajanje sprejetih ukrepov,
* sredstva evropske kohezijske politike, ki se prenesejo na podlagi zahtevkov na javni sklad za izvajanje sprejetih ukrepov,
* mednarodni viri in prispevki pravnih in fizičnih oseb
* drugi viri.

1. Namensko premoženje javnega sklada se uporablja v skladu z določili predpisov, ki urejajo delovanje javnih skladov.
2. S sredstvi iz druge, tretje, četrte in pete alinee prvega odstavka tega člena  lahko javni sklad izvaja instrumente iz 16. člena v svojem imenu in za svoj račun, če je tako določeno v pogodbi.

18. člen

(poslovanje javnega sklada)

1. Obseg, namen in način usmerjanja finančnih spodbud se določijo v poslovnem načrtu javnega sklada, ki ga sprejme ustanovitelj javnega sklada po predhodno pridobljenem stališču nadzornega sveta. Poslovni načrt pripravi javni sklad na podlagi sprejetih usmeritev iz programa.
2. Podrobnejši pogoji, kriteriji in merila za izvajanje instrumentov javnega sklada se v skladu s predpisi, ki urejajo delovanje javnih skladov, in s pravili za dodeljevanje državnih pomoči določijo v splošnih pogojih poslovanja javnega sklada.

VI. POSTOPKI DODELITVE SREDSTEV ZA IZVAJANJE RAZVOJNIH NALOG IN PROGRAMOV PODJETNIŠKEGA, INOVATIVNEGA IN FINAČNEGA OKOLJA

19.člen

(vsebina poglavja)

V tem delu zakon podrobneje ureja:

* način dela ministrstev in izvajalskih institucij v zvezi z dodeljevanjem sredstev za izvajanje razvojnih nalog in programov podjetniškega in inovativnega ter finančnega okolja,
* vrste postopkov dodeljevanja sredstev in pravic ter njihovega izvajanja,
* postopek sklepanja pogodb in nadzor nad njihovim izvajanjem.

20. člen

(pogoji za začetek postopka)

1. Proračunska sredstva in sredstva iz namenskega premoženja javnega sklada za izvajanje nalog in programov iz 13. in 15. člena tega zakona se dodeljujejo na podlagi postopkov opredeljenih v tem zakonu. Postopke izvajajo ministrstvo, pristojno za gospodarstvo, in druga ministrstva, javna agencija, javni sklad ali druge osebe javnega in zasebnega prava iz 8., 9., 14. člena tega zakona (v nadaljnjem besedilu: izvajalec postopka).
2. Izvajalec postopka lahko začne postopek za dodelitev sredstev ali pravic, če:
3. ima za dodelitev sredstev potrjen program oziroma potrjen program dela v primeru, da izvajalec postopka ni ministrstvo,
4. ima na razpolago zadostna sredstva in
5. so izpolnjeni drugi pogoji za prevzemanje obveznosti iz pogodb, sklenjenih med ministrstvom in izvajalcem postopka, v primeru, da izvajalec postopka ni ministrstvo.
6. V primeru, ko se v katerikoli fazi postopka ugotovi, da pogoji iz prve in druge točke prejšnjega odstavka niso več izpolnjeni oziroma zagotovljeni, lahko izvajalec postopka postopek s sklepom ustavi. Sklep o ustavitvi postopka mora izvajalec postopka objaviti na enak način, kot je bil objavljen postopek za dodelitev sredstev, zoper njega pa ni dovoljena pritožba.

**21. člen**

**(vrste postopkov za dodelitev sredstev)**

Postopki dodelitve sredstev za izvajanje razvojnih nalog in programov podjetniškega, inovativnega in finančnega okolja so:

* javni razpis,
* javni poziv,
* postopek za izvajanje finančnih instrumentov,
* drug postopek.

22. člen

(komisija za dodelitev sredstev)

1. Postopke za dodelitev sredstev vodi komisija, ki jo s pisno odločbo imenuje odgovorna oseba izvajalca razpisa ali od njega pooblaščena oseba.
2. Komisijo sestavljajo predsednik ali predsednica (v nadaljnjem besedilu: predsednik) in najmanj dva člana ali članici (v nadaljnjem besedilu: član komisije). Pri javnih razpisih, kjer je pričakovati večje število vlog, je mogoče imenovati še dodatne člane.
3. Predsednik in člani komisije ne smejo biti z vlagatelji ali vlagateljicami (v nadaljnjem besedilu: vlagatelji), ki kandidirajo za dodelitev sredstev, interesno povezani v smislu poslovne povezanosti, sorodstvenega razmerja (v ravni vrsti ali v stranski vrsti do vštetega četrtega kolena), v zakonski zvezi, v dalj časa trajajoči življenjski skupnosti moškega in ženske, ki nista sklenila zakonske zveze, v svaštvu do vštetega drugega kolena ali v registrirani istospolni partnerski skupnosti po zakonu, ki ureja registracijo istospolne partnerske skupnosti, tudi če so te zveze, razmerja oziroma skupnosti že prenehale.
4. Ne glede na določbo prejšnjega odstavka interesna povezanost ne more biti izločitveni razlog v primeru, če komisije ni mogoče sestaviti drugače zaradi omejenega števila strokovnjakov na določenem področju.
5. Predsednik in člani komisije morajo podpisati izjavo o zaupnosti in izjavo o prepovedi interesne povezanosti.

23. člen

(javni razpis)

1. Javni razpis za dodelitev sredstev mora biti objavljen v Uradnem listu Republike Slovenije in na državnem portalu Republike Slovenije. Objava javnega razpisa mora vsebovati zlasti:
2. naziv in sedež izvajalca razpisa,
3. pravno podlago za izvedbo javnega razpisa,
4. predmet javnega razpisa,
5. navedbo osnovnih pogojev za kandidiranje na javnem razpisu in meril, s pomočjo katerih se med tistimi, ki izpolnjujejo pogoje, izberejo prejemniki ali prejemnice (v nadaljnjem besedilu: prejemniki),
6. okvirno višino sredstev, ki so na razpolago za predmet javnega razpisa,
7. določitev obdobja, v katerem morajo biti porabljena dodeljena sredstva, oziroma rokov, če je predvideno zaporedno dodeljevanje sredstev,
8. rok, do katerega morajo biti predložene vloge za dodelitev sredstev,
9. datum odpiranja vlog za dodelitev sredstev oziroma datumi odpiranja vlog, če je v javnem razpisu predvideno njihovo zaporedno odpiranje,
10. rok, v katerem bodo vlagatelji obveščeni o izidu javnega razpisa,
11. kraj, čas ter osebo, pri kateri lahko vlagatelji dvignejo razpisno dokumentacijo oziroma elektronski naslov, na katerega lahko zaprosijo zanjo.
12. Izvajalec razpisa lahko v javnem razpisu poleg podatkov iz prejšnjega odstavka objavi tudi druge podatke, če so potrebni glede na vrsto predmeta javnega razpisa.
13. Izvajalec postopka lahko v javnem razpisu v postopek izbora za dodelitev sredstev vključi tudi pogajanja. V primeru izbora s pogajanji mora neposredni uporabnik proračuna v javnem razpisu opredeliti vsebine in elemente vlog, ki so lahko predmet pogajanj. Pogajanja se lahko izvedejo po predhodni razvrstitvi vlog glede na zahteve in merila, določene v javnem razpisu določene. Višina dodeljenih sredstev ne sme presegati višine sredstev, določene v vlogi.

24. člen

(razpisna dokumentacija)

1. Izvajalec postopka mora zainteresiranim omogočiti vpogled v razpisno dokumentacijo in jim jo na zahtevo predati.
2. V razpisni dokumentaciji morajo biti navedeni vsi potrebni podatki, ki omogočajo izdelavo popolne vloge za dodelitev sredstev.
3. Izvajalec postopka mora v dokumentaciji navesti vse pogoje, ki jih mora vlagatelj izpolnjevati, da se uvrsti v izbor za dodelitev sredstev, oziroma, ki jih mora izpolnjevati vloga, da se šteje kot formalno popolna. Obvezni sestavni deli razpisne dokumentacije so:
4. navodila za pripravo vloge,
5. besedilo javnega razpisa,
6. merila za ocenjevanje projektov,
7. prijavni list,
8. vzorec pogodbe o sofinanciranju,
9. navedba potrebnih dokumentov, ki jih mora vlagatelj predložiti izvajalcu postopka kot dokazilo, da izpolnjuje pogoje za kandidiranje na razpisana sredstva in da je upravičen do sredstev. Izvajalec postopka mora označiti tiste potrebne dokumente iz razpisa, za katere je dovolj, da vlagatelj poda izjavo, s katero privoli, da omenjene dokumente iz uradnih evidenc izvajalec razpisa pridobi po uradni dolžnosti.
10. Pri pripravi razpisne dokumentacije mora izvajalec postopka upoštevati določila predpisov, ki urejajo splošni upravni postopek, in od vlagatelja ne sme zahtevati, da prilaga dokumente, ki obstajajo v javnih evidencah. Izvajalec postopka podatke, ki jih potrebuje za izvajanje svojih pristojnosti v skladu s tem zakonom, pridobiva neposredno od vlagatelja, na katerega se ti podatki nanašajo, ali iz javnih evidenc naslednjih upravljavcev: ministrstva, pristojnega za gospodarstvo, Uprave RS za izvrševanje kazenskih sankcij, Davčne uprave RS, Zavoda RS za zdravstveno zavarovanje Slovenije in Zavoda RS za pokojninsko in invalidsko zavarovanje Slovenije. Razpisna dokumentacija mora vsebovati natančni podatek o tem, katero dokumentacijo bo iz uradnih evidenc pridobil izvajalec postopka sam po uradni dolžnosti.
11. V primeru, da izvajalec postopka sam po uradni dolžnosti pridobi dokumentacijo iz prejšnjega odstavka, je dovolj, da vlagatelj priloži le pisno izjavo, iz katere je razvidno, da izpolnjuje posamezne pogoje v skladu s tretjim odstavkom tega člena in po potrebi tudi izjavo o privolitvi vpogleda v podatke oziroma evidence zaupne narave.

.

25. člen

(vloga)

1. Vloga za dodelitev sredstev mora biti dostavljena do roka, ki je določen v objavi javnega razpisa. Rok za predložitev vlog mora biti dovolj dolg, da lahko vlagatelj pripravi kakovostno vlogo v skladu z zahtevanimi pogoji v razpisni dokumentaciji.
2. Predložena vloga mora biti v zaprtem ovitku, ovitek pa je označen z »Ne odpiraj – vloga« in navedbo javnega razpisa, na katerega se nanaša. Vloga je lahko označena tudi na drug ustrezni način, iz katerega izhaja, da gre za vlogo na določen javni razpis.
3. Nepravilno označena vloga se lahko neodprta vrne pošiljatelju ali pošiljateljici (v nadaljnjem besedilu: pošiljatelju). Če na vlogi ni pošiljateljevega naslova, se vloga odpre in se mu po ugotovitvi naslova vrne.
4. Možna je tudi elektronska predložitev vloge, če je tako navedeno v javnem razpisu. Način elektronske predložitve je opredeljen v razpisni dokumentaciji.

26. člen

(odpiranje vlog)

1. Odpiranje prejetih vlog za dodelitev sredstev vodi komisija in se izvede v roku, ki je predviden v javnem razpisu, ali v predvidenih rokih, če gre za zaporedno odpiranje vlog, pri čemer lahko od izteka roka za dostavo vlog do odpiranja poteče največ osem dni.
2. Odpiranje prejetih vlog ni javno.
3. Odpirajo se samo v roku dostavljene in pravilno označene kuverte, ki vsebujejo vloge.

27. člen

(zapisnik o odpiranju vlog)

1. O odpiranju vlog mora komisija sproti voditi zapisnik, ki vsebuje predvsem:
2. naslov, prostor in čas odpiranja dospelih vlog,
3. predmet javnega razpisa,
4. imena navzočih predstavnikov komisije,
5. imena oziroma naziv vlagateljev,
6. ugotovitve o popolnosti vlog,
7. navedbo tistih vlagateljev, ki niso dostavili popolne vloge.
8. Na odpiranju ugotavlja komisija popolnost vlog glede na to, ali so bili predloženi vsi zahtevani dokumenti (formalna popolnost). Zapisnik podpišejo predsednik in člani komisije.

28. člen

(poziv k dopolnitvi vlog)

1. Komisija v roku 8 dni od odpiranja vlog pisno pozove tiste vlagatelje, katerih vloge niso bile popolne, da jih dopolnijo. Rok za dopolnitev ne sme biti daljši od 15 dni.
2. Nepopolne vloge, ki jih vlagatelji v roku iz prejšnjega odstavka ne dopolnijo, se zavržejo.
3. Vlagatelj v dopolnitvi ne sme spreminjati:
4. višine zaprošenih sredstev,
5. tistega dela vloge, ki se veže na tehnične specifikacije predmeta vloge,
6. tistih elementov vloge, ki vplivajo ali bi lahko vplivali na drugačno razvrstitev njegove vloge glede na preostale vloge, ki jih je naročnik prejel v postopku dodelitve sredstev.
7. Na glede na prejšnji odstavek sme izključno vlagatelj ob pisnem soglasju izvajalca postopka popraviti očitne računske napake, ki jih odkrije pri pregledu in ocenjevanju ponudb. Pri tem se višina zaprošenih sredstev ne sme spreminjati.

29. člen

(strokovni pregled vlog)

1. Komisija opravi strokovni pregled popolnih vlog ter jih preveri na podlagi pogojev in oceni na podlagi meril, ki so bili navedeni v javnem razpisu oziroma razpisni dokumentaciji. Komisija mora o opravljanju strokovnega pregleda popolnih vlog in o njihovem ocenjevanju voditi zapisnik.
2. Na podlagi ocene vlog komisija pripravi predlog prejemnikov sredstev, ki ga podpišejo predsednik in člani komisije.
3. Predlog prejemnikov sredstev se predloži odgovorni osebi izvajalca postopka ali osebi, ki je od njega pooblaščena za sprejetje odločitve o dodelitvi sredstev.

30. člen

(sklep o izboru)

1. Na podlagi ocen projektov ter popolnih in vsebinsko ustreznih vlog sprejme odgovorna oseba izvajalca razpisa ali od njega pooblaščena oseba seznam prejemnikov sredstev.
2. Odgovorna oseba izvajalca razpisa ali oseba, ki jo je ta pooblastila za sprejetje odločitve o dodelitvi sredstev, na podlagi seznama iz prejšnjega odstavka izda posamezne sklepe o izboru prejemnikov sredstev.
3. Izvajalec postopka prejemniku sredstev posreduje sklepe o izboru v roku, ki je naveden v objavi javnega razpisa.

31. člen

(obvestilo neizbranim vlagateljem)

Izvajalec postopka je dolžan v roku, ki je naveden v objavi javnega razpisa, obvestiti vse vlagatelje, ki niso bili izbrani, o odločitvi glede dodelitve sredstev.

32. člen

(poziv k podpisu pogodbe)

1. Poziv k podpisu pogodbe, z rokom za podpis, se upravičencem posreduje po prejemu obvestila o vročitvi sklepa o izboru.
2. V kolikor se upravičenec v roku za podpis pogodbe ne odzove, se smatra, da je vlogo umaknil.

33. člen

(vsebina pogodbe)

Za dodelitev sredstev se sklene pogodba med izvajalcem postopka in prejemnikom. Obvezne sestavine pogodbe so zlasti:

1. naziv in naslov izvajalca postopka in prejemnika sredstev,
2. namen, za katerega so sredstva dodeljena,
3. višina dodeljenih sredstev,
4. terminski plan porabe sredstev,
5. način nadzora nad namensko porabo sredstev,
6. navedba pravic in obveznosti pogodbenih strank,
7. navedba kršitev pogodbe, zaradi katerih je mogoče pogodbo razvezati,
8. drugo, kar sledi iz notranjih predpisov in usmeritev izvajalca razpisa glede vsebine pogodb.

34. člen

(javni poziv)

1. Javni poziv je transparenten postopek za dodelitev javnih sredstev ali drugih pravic. Uporablja se v primerih:

* ko že iz namena in ciljev razdeljevanja sredstev ali drugih pravic izhajajo pogoji, ki jih mora prijavitelj izpolnjevati, zaradi česar je mogoče vnaprej predvideti seznam potencialnih prijaviteljev, sredstva pa se med njih razdeli po vnaprej opredeljenem postopku;
* ko je izvedba postopka javnega razpisa zaradi manjše ali neobstoječe finančne koristi izbranih prijaviteljev neekonomična, v postopku pa je ne glede na to potrebno zagotoviti transparentnost in enakopravno obravnavo vseh prijaviteljev;
* ko je predhodno že izpeljan drug transparenten postopek za določen namen, lahko tudi na mednarodni ravni, in je vloga za projekt ali podprojekt pozitivno ocenjena, vendar zaradi pomanjkanja sredstev ali zaradi stopnje razvoja projekta ni upravičena do financiranja iz naslova drugega transparentnega postopka;
* ko gre za financiranje javno objavljenega programa, za dodelitev javnih sredstev ali drugih pravic s strani izvajalca postopka.

1. Za javni poziv se smiselno uporablja postopek javnega razpisa od 20. do 33. člena.

35. člen

(postopek za izvajanje finančnih instrumentov)

1. V primeru izvajanja finančnih instrumentov preko javnega sklada, se postopki in način dodelitev sredstev za njihovo izvajanje določi v pogodbi z ministrstvom, pristojnim za gospodarstvo oziroma drugo institucijo. Pri tem morajo biti postopki in način dodelitev sredstev skladni s splošnimi pogoji poslovanja javnega sklada, ki med drugim prav tako določajo merila za izbor upravičencev, pogoje za dodelitev, postopke za izbor upravičencev, soglasje k splošnim pogojem pa mora podati ustanovitelj. Pravila dodelitve sredstev, v kolikor so sofinancirana s sredstvi evropske kohezijske politike, morajo na ravni do javnega sklada, slediti pravilom izvajanja teh instrumentov, kot jih določajo pravila evropske kohezijske politike.
2. Izvajanje finančnih instrumentov za MSP lahko javni sklad izvaja neposredno ali posredno preko finančnih posrednikov. Pri tem mora javni sklad na ravni do končnih prejemnikov upoštevati določila za izvajanje postopka v obliki javnega razpisa, opredeljena od 20. do 33. člena tega zakona, če ni v pogodbi z ministrstvom, pristojnim za gospodarstvo oziroma drugimi institucijami podrobno določen drugi transparenten postopek dodelitve sredstev.

**36. člen**

**(drug postopek)**

1. Drug postopek se uporabi, ko izvajalec postopka ni ministrstvo.
2. V primeru posebne oblike spodbud, ki jih dodeljujejo izvajalci postopkov, za katere bi bila izvedba postopka javnega razpisa ali javnega poziva zaradi procesnih pogojev neekonomična, se lahko sredstva, ob upoštevanju načel transparentnosti, enakopravne obravnave in učinkovite porabe javnofinančnih sredstev, dodeli po drugem postopku dodelitve sredstev za izvajanje razvojnih nalog in programov podjetniškega, inovativnega in finančnega okolja.
3. Postopek se, glede na posebne potrebe, natančno opredeli v pogodbi, ki jo med seboj skleneta ministrstvo in izvajalec postopka. Pri tem morajo biti postopek in način dodelitev sredstev skladni s splošnimi pogoji poslovanja izvajalca postopka, ki med drugim določajo merila za izbor upravičencev, pogoje za dodelitev in postopke za izbor upravičencev. Soglasje k splošnim pogojem, v skladu z zakonom, ki ureja javne sklade, mora podati ustanovitelj.
4. V primeru, da izvajalec postopka pri izvedbi postopka ne spoštuje določil pogodbe iz prejšnjega odstavka, lahko ministrstvo prekliče postopek, razdre pogodbo z izvajalcem postopka in za izvedbo ne zagotovi proračunskih sredstev. Ministrstvo za morebitno nastalo materialno in nematerialno škodo ne odgovarja.
5. Pri opredeljevanju postopka v pogodbi se smiselno in po potrebi upoštevajo določila tega zakona, ki določajo izvedbo javnega razpisa.

37. člen

(hranjenje dokumentacije)

Izvajalec razpisa mora hraniti dokumentacijo o postopku dodelitve sredstev v skladu s pravili o hranjenju dokumentarnega gradiva.

38. člen

(upravni spor)

Zoper sklep oziroma obvestilo izvajalca postopka iz 30 in 31. člena tega zakona ni pritožbe.

**VII. PREHODNE IN KONČNE DOLOČBE**

**39. člen**

**(javna agencija in javni sklad)**

1. Za javno agencijo iz prvega odstavka 8. člena tega zakona se šteje Javna agencija Republike Slovenije za spodbujanje podjetništva, internacionalizacije, tujih investicij in tehnologije, ustanovljena na podlagi Sklepa o ustanovitvi Javne agencije Republike Slovenije za spodbujanje podjetništva, internacionalizacije, tujih investicij in tehnologije (Uradni list RS, št. 93/15).
2. Za javni sklad iz prvega odstavka 8. člena tega zakona se šteje Javni sklad Republike Slovenije za podjetništvo, ustanovljena na podlagi Ustanovitvenega akta javnega sklada Republike Slovenije za podjetništvo (Uradni list RS, št. 112/04, 11/07, 43/08 in 71/09).

**40. člen**

**(obstoječi javni razpisi in vloge)**

Javni razpisi, ki so na dan uveljavitve tega zakona v teku, in obravnava vlog za dodelitev sredstev, ki so bile vložene pred uveljavitvijo tega zakona, se nadaljujejo in končajo po predpisih, ki so veljali pred uveljavitvijo tega zakona.

**41. člen**

**(rok za uskladitev splošnih aktov javne agencije in javnega sklada)**

Javna agencija in javni sklad morata v roku 6 mesecev od uveljavitve tega zakona uskladiti svoje interne akte s tem zakonom.

**42. člen**

**(rok za sprejem podzakonskih aktov)**

Podzakonske akte iz četrtega odstavka 12. člena sprejme minister, pristojen za gospodarstvo, v roku 1 leta od uveljavitve tega zakona.

**43. člen**

**(prenehanje veljavnosti predpisov)**

1. Z dnem uveljavitve tega zakona preneha veljati Zakon o podpornem okolju za podjetništvo (Uradni list RS, št. 102/07, 57/12, 82/13 in 17/15).
2. Z dnem uveljavitve tega zakona preneha veljati Pravilnik o vodenju evidence subjektov inovativnega okolja (Uradni list RS, št. 25/08), se pa še uporablja do sprejema pravilnika iz četrtega odstavka 12. člena tega zakona.

**44. člen**

**(rok za uveljavitev)**

Ta zakon začne veljati petnajsti dan po objavi v Uradnem listu Republike Slovenije.

|  |
| --- |
| III. OBRAZLOŽITEV |
| (natančno pojasnilo vsebine in namena posameznega člena ter posledice in medsebojne povezave rešitev, vsebovanih v členih)  K 1. členu  Zakon na enoten način določa organiziranost in ukrepe države na področjih podpornega okolja za podjetništvo: podjetniško in inovativno ter finančno okolje.  K 2. členu  Zakon določa temeljne cilje zakona, in sicer vzpostavitev in delovanje celovitega podpornega okolja za podjetništvo v vseh fazah razvoja podjetja, najširšo nalogo promocije podjetništva in njegove vloge za razvoj Slovenije, povečanje možnosti za ustanavljanje in rast, razvoj podjetij, izkoriščanje podjetniških in inovacijskih potencialov ter povezovanje znotraj gospodarstva ter med raziskovalnimi in izobraževalnimi institucijami in gospodarstvom.  K 3. členu  V tem členu so opredeljeni izrazi, ki jih uporabljamo v politiki spodbujanja podjetništva, prispeva pa k večji preglednosti in enotnem razumevanju namenov zakona.  Krog upravičencev, ki so lahko potencialni prejemniki sredstev v okviru postopkov, izvedenih s strani Ministrstva za gospodarski razvoj in tehnologijo ter njegovih izvajalskih institucij, in upravičencev do drugih spodbud, ki jih izvajajo ministrstvo in njegove izvajalske institucije na nacionalni ravni ter subjekti podjetniškega in inovativnega okolja na lokalni ravni, je zelo širok. Vključuje vse pravne in fizične osebe, ki se ukvarjajo z gospodarsko dejavnostjo, ne glede na pravno-organizacijsko obliko.  Opredelitev *podjetja* je povzeta po Uredbi Komisije (EU) št. 651/2014 z dne 17. junija 2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (Uredba o splošnih skupinskih izjemah). Prav tako opredelitev *mikro, malo in srednje veliko podjetje* napotuje na uporabo pravil EU glede državnih pomoči, trenutno je to veljavna Uredba o splošnih skupinskih izjemah, ki v Prilogi 1 v drugem členu opredeljuje, da kategorijo mikro, malih in srednje velikih podjetij (v nadaljnjem besedilu: MSP) sestavljajo podjetja, ki imajo manj kot 250 zaposlenih ter letni promet, ki ne presega 50 milijonov EUR in/ali letno bilančno vsoto, ki ne presega 43 milijonov EUR. V kategoriji MSP se malo podjetje opredeljuje kot tisto, ki ima manj kot 50 zaposlenih in ima letni promet in/ali letno bilančno vsoto, ki ne presega 10 milijonov EUR. V kategoriji MSP se mikro podjetje opredeljuje kot tisto, ki ima manj kot 10 zaposlenih in ima letni promet in/ali letno bilančno vsoto, ki ne presega 2 milijonov EUR.  *Presoja posledic učinkov predpisov na gospodarstvo*  predstavlja oceno finančnih in vsebinskih posledic predpisa na gospodarstvo. Finančni učinki predstavljajo neposredne stroške (npr. uvedba davka), posredne stroške (npr. stroški materiala, itd.) ter administrativne stroške. Presoja posledic učinkov predpisov na gospodarstvo bo vključevala tudi kvalitativno (opisno) predstavitev vplivov na pravno varnost, nelojalno konkurenco, sivo ekonomijo in delo na črno, produktivnost in konkurenčnost, zaposlovanje in delovne pogoje, raziskave in razvoj ter morebitne druge vplive na gospodarstvo.  *Subjekti podjetniškega okolja* so VEM točke, ki zagotavljajo kakovostne, brezplačne in celovite podporne storitve za podjetja in podjetnike. VEM točke so vpisane v evidence, ki jih vodi javna agencija, pristojna za področje podjetništva in inovativnosti in so vstopne točke na lokalni ravni.  *Subjekti inovativnega okolja* so institucije, ki izvajajo podporne storitve za inovativne potencialne podjetnike in inovativna podjetja in so vpisane v evidence, ki jih vodi javna agencija.  K 4. členu  Slovenska industrijska politika (sprejeta na Vladi RS v februarju 2013) je temeljni dokument načrtovanja v podjetništvu in pri inovativnosti na državni ravni. Namen Slovenske industrijske politike (SIP) je postaviti prioritete razvoja industrije in gospodarstva za čas naslednje finančne perspektive 2014-2020. SIP postavlja usmeritve, ki že vsebujejo nabor ukrepov za povečanje konkurenčnosti poslovnega okolja, za krepitev podjetništva in inovacijske sposobnosti gospodarstva, za učinkovit odgovor na družbene izzive ter aktivnosti za trajnostni razvoj industrije. SIP je ena izmed ključnih politik za uresničevanje strateških razvojnih ciljev ter predstavlja pomemben element pri pripravi Operativnih programov za obdobje finančne perspektive 2014-2020 ter podlago za oblikovanje 2-letnih programov ukrepov s področja podjetništva, konkurenčnosti in tehnologije.  Vizija Slovenske industrijske politike je, da bo preko izboljšanja poslovnega okolja, podpore podjetništvu in inovacijam ter preko razvoja perspektivnih tehnoloških in industrijskih področij, ki odgovarjajo na družbene izzive, ustvarila pogoje za kontinuirano prestrukturiranje obstoječe industrije v energetsko, materialno, okoljsko in družbeno učinkovito industrijo znanja in inovativnosti za nova, trajnejša in kvalitetnejša delovna mestater večjo vpetost v mednarodne tokove poslovanja. To je tudi glavni cilj SIP, ki se odraža v zvišanju dodane vrednosti na zaposlenega (produktivnosti) in povečanju števila delovnih mest za visoko izobražene in poklicno usposobljene kadre vseh generacij.  Ministrstvo pristojno za gospodarstvo bo sprejelo nov dolgoročni strateški dokument (industrijska politika) po preteku SIP.  K 5. členu  Člen opredeljuje vrste razvojnih spodbud (povratne, nepovratne) in jih tudi primeroma našteva. V členu je tudi podlaga za sprejem programa razvojnih spodbud za podjetništvo in inovativnost, v katerem minister določi pogoje, merila in vrste spodbud. Program predstavlja podlago za potrditev državnih in de minimis pomoči.  K 6. členu  Za izvajanje programa razvojnih spodbud za podjetništvo in inovativnost iz 5. člena se sredstva zagotavljajo v proračunu RS. Sredstva se zagotavljajo tudi iz drugih domačih in tujih virov.Program je hkrati osnova za priglasitev shem državnih pomoči pri organu pristojnem za potrjevanje državnih in de minimis pomoči. V Sloveniji je to Ministrstvo za finance, na EU ravni pa Evropska komisija.  K 7. členu  Presoja posledic učinkov predpisov na gospodarstvo je obvezne sestavina vladnega gradiva pri pripravi predlogov zakonov, kar izhaja iz 8b. člena Poslovnika Vlade RS (Uradni list RS, št. 43/01, 23/02 – popr., 54/03, 103/03, 114/04, 26/06, 21/07, 32/10, 73/10, 95/11, 64/12 in 10/14), pri čemer je resorno ministrstvo zavezano pripraviti presojo posledic na gospodarstvo, zlasti na mala in srednja podjetja ter na konkurenčnost podjetij.  S členom se ne uvaja na novo obveznost priprave presoje učinkov predpisov na gospodarstvo, temveč le uzakoni, kar je že obvezna sestavina vladnega gradiva pri pripravi predlogov zakonov. Hkrati se določi ministrstvo, pristojno za gospodarstvo kot nosilca preverjanja ustreznosti pripravljene presoje.  Uvaja se tudi možnost izbora izvajalca za vsebinsko sodelovanje pri izvajanju in preverjanju ustreznosti presoje vplivov na gospodarstvo, s čimer bi se k pripravi presoje pritegnilo izvajalce, ki razpolagajo s praktičnimi izkušnjami iz gospodarstva.  K 8. členu  V členu so določeni izvajalci nalog in programov podjetniškega in inovativnega okolja, ki so: pristojna ministrstva, Javna agencija RS za spodbujanje podjetništva, internacionalizacije, tujih investicij in tehnologije (javna agencija) in Javni sklad RS za spodbujanje podjetništva (javni sklad).  Zakon dopušča možnost, da lahko naloge in programe za oblikovanje in razvoj podjetniškega in inovativnega okolja izvajajo tudi druge osebe javnega in zasebnega prava, ki se jih določi v programu izvajanja razvojnih spodbud za podjetništvo in inovativnost. Prav tako lahko posamezne naloge opravljajo subjekti inovativnega in podjetniškega okolja, ki so vpisani v evidenco, ki jo vodi javna agencija.  K 9. členu  Vlada RS je dne 3. 12. 2015 na 91. dopisni seji sprejela sklep o ustanovitvi Javne agencije Republike Slovenije za spodbujanje podjetništva, internacionalizacije, tujih investicij in tehnologije. Področja delovanja, opredeljena v aktu o ustanovitvi javne agencije, so tako: podjetništvo in inovativnost, tehnološki razvoj, tuje investicije in internacionalizacija.  Javna agencija je pristojna in odgovorna za oblikovanje in izvajanje ukrepov v obliki storitev, subvencij in javnih naročil, kot je to opredeljeno v njenem programu dela in finančnem načrtu, ki ga sprejme svet agencije, skladno z 18. členom Zakona o javnih agencijah.  K 10. členu  Javna agencija prejme sredstva za opravljanje dejavnosti iz proračuna RS, iz sredstev evropske kohezijske politike, prihodkov, pridobljenih iz opravljenih storitev na trgu, iz donacij, mednarodnih virov in prispevkov pravnih in fizičnih oseb in drugih virov.  K 11. členu  Programu dela in finančni načrt javne agencije sprejme s soglasjem ministra, pristojnega za gospodarstvo, svet agencije, skladno z 18. členom Zakona o javnih agencijah.  K 12. členu  12.člen zakona določa ustanavljanje in delovanje subjektov podjetniškega in inovativnega okolja. Zaradi potreb spreminjajočega se podjetniškega in inovativnega okolja smo v zakonu urediti tudi podporo pri ustanovitvi, zagonu in začetnem sodobnejšim oblikam subjektov, ki jih bo prepoznalo okolje. Urejena je tudi evidenca subjektov podpornega okolja. Medtem ko so imeli subjekti inovativnega okolja svojo evidenco opredeljeno že v obstoječem zakonu sprememba le-tega ureja tudi evidenco za subjekte podjetniškega okolja. Subjekti podjetniškega okolja so VEM točke na lokalni ravni. Evidenca, v kateri bodo vključeni subjekti in ki jo vodi SPIRIT določa postopke in pogoje za vpis in izbris subjektov. Z evidenco bomo zagotovili večjo preglednost subjektov, poenostavljen pa bo tudi način izbora in financiranja subjektov, ki bodo izvajali aktivnosti za podjetnike, predvsem v relaciji z državo.  K 13. členu  V 13. členu so določene aktivnosti, ki so identificirane kot potrebne za spodbujanje in razvoj podjetništva in inovativnosti med potencialnimi podjetniki in podjetji. Zaradi različnih ciljnih skupin uporabnikov storitev so smiselno razdeljene na področje nalog in programov, ki jih izvajajo subjekti podjetniškega okolja oziroma subjekti inovativnega okolja. Za dosego večjih sinergij so opredeljene tudi skupne naloge, ki jih lahko izvajajo oboji.  K 14. členu  V tem členu je opredeljen Javni sklad RS za podjetništvo (javni sklad) kot temeljni nosilec finančnega okolja v delu, kjer gre za ukrepe države za izboljšan dostop do virov financiranja razvojnih naložb. Člen omogoča, da javni sklad v sodelovanju z drugimi domačimi in mednarodnimi finančnimi institucijami multiplicira finančne učinke svojih sredstev ter pridobiva, razvija in prenaša strokovno znanje. Člen omogoča, da naloge razvoja in delovanja finančnega okolja izvajajo tudi druge izvajalske institucije na nacionalni ravni.  K 15. členu  S tem členom so dejansko opredeljene ključne oblike storitev in finančnih spodbud, ki jih izvaja javni sklad, mreža subjektov, ki lahko pri tem sodeluje, in oblike delovanja javnega sklada z vidika javnofinančne zakonodaje.  Z naštetimi ukrepi ima javni sklad primeren nabor različnih neposrednih in posrednih finančnih spodbud ter možnosti kapitalskih naložb, kar je sodoben instrumentarij razvitih držav.  K 16. členu  V prvem odstavku so opredeljene ključne oblike storitev in finančnih spodbud, ki jih izvaja javni sklad in oblike delovanja javnega sklada z vidika javnofinančne zakonodaje. Z naštetimi ukrepi ima javni sklad primeren nabor različnih neposrednih in posrednih finančnih spodbud ter možnosti kapitalskih naložb, kar je sodoben instrumentarij razvitih držav.  Predlagana določba drugega odstavka za proračun RS ne predstavljala dodatne finančne obremenitve, imela pa bi izredno pozitiven vpliv na spodbujanje podjetništva in kreditiranje mikro, malih in srednje velikih podjetij preko poslovnih bank v Republiki Sloveniji, saj bi podjetja lahko lažje pridobila bančni kredit. Tako bi namreč garancije omenjenega sklada pridobile status prvovrstnega zavarovanja pri posamezni banki, kar bi vplivalo na nižjo ceno kredita za končnega upravičenca oz. podjetnika in na nižje zahteve po dodatnem zavarovanju s strani podjetnika. To sta največkrat omenjeni oviri, na katere opozarjajo podjetniki pri pridobivanju bančnih posojil. Za vse izdane garancije javni sklad, preko pridobljenih sredstev evropske kohezijske politike oz. pridobljenih drugih virov, oblikuje rezervacijske sklade, skladno z določili Zakona o javnih skladih, sprejetimi programskimi dokumenti ter s strani Vlade RS potrjenimi letnimi poslovnimi in finančnimi načrti. Zato takšno določilo za proračun RS ne bi predstavljalo dejanske potencialne obremenitve oz. bi do nje prišlo šele v primeru, če oblikovani rezervacijski skladi ne bi zadostovali za pokrivanje potencialne neto izgube oz. za to ne bi zadostovalo niti lastni rezervni sklad javnega sklada oz. niti njegovo namensko premoženje (vrednosti namenskega premoženja na dan 31.12.2013 znaša 56,45 mio EUR). Glede na to, da je Republika Slovenija edina ustanoviteljica javnega sklada, pa takšna posredna odgovornost za poslovanje javnega sklada (nepreklicno jamstvo ustanovitelja za garancije javnega sklada), velja že sedaj.  Zakon o javnih skladih (ZJS -1) v drugem odstavku 29. člena omejuje javni sklad pri izdajanju poroštev (trikratnik vrednosti kapitala in drugih dolgoročnih virov javnega sklada). Glede na to, da so se v zadnjih letih začeli intenzivno izvajati instrumenti finančnega inženiringa ter glede na to, da bi takšna omejitev predstavljala neracionalno porabo sredstev, sploh z vidika porabe sredstev evropske kohezijske politike, v tretjem odstavku predlagamo zvišanje te omejitve, ki pa še vedno zagotavlja ustrezno varnost premoženja javnega sklada.  Zakon o javnih skladih (ZJS -1) v drugem in tretjem odstavku 32. člena omejuje javni sklad tudi pri kapitalskih naložbah. Kapitalske naložbe postajajo pomemben del instrumentov finančnega inženiringa, sploh v prihajajoči finančni perspektivi. Za izvajanje tega instrumenta se na javni sklad lahko prenesejo tudi dodatna sredstva iz proračuna ali drugih virov, ki ne predstavljajo kapitala javnega sklada, temveč so to sredstva, s katerimi javni sklad upravlja. Zaradi tega obstoječe omejitve v ZJS-1 predstavljajo neracionalno porabo sredstev, sploh z vidika porabe sredstev evropske kohezijske politike. Zato v četrtem odstavku predlagamo, da se izpostavljenost javnega sklada, kadar se kapitalske naložbe izvajajo z dodatnimi sredstvi, ki jih je javni sklad pridobil iz proračuna ali drugih virov v upravljanje za izvajanje kapitalskih naložb, izračunava po predlagani določbi, ki pa še vedno zagotavlja ustrezno varnost premoženja javnega sklada.  V petem odstavku je opredeljen način upravljanja kapitalskih in mezzanin naložb in sicer tako, da jih javni sklad izvaja v svojem imenu ter jih neposredno upravlja. V nasprotnem primeru (če javni sklad izvaja kapitalske in mezzanin naložbe v imenu Republike Slovenije) se sistem upravljanja določi v pogodbi z ministrstvom oziroma drugimi institucijami.  K 17. členu  Javni sklad lahko uporablja svoje namensko premoženje, ki mu ga je zagotovila država, sredstva proračuna, ki jih bo namenil zlasti za subvencije, ter mednarodne vire sredstev.  V skladu z Zakonom o javnih skladih (ZJS-1) se lahko javni sklad zadolžuje in pridobiva tudi drugo premoženje in vire, tudi v Republiki Sloveniji.  K 18. členu  Javni sklad ima sorazmerno fleksibilne možnosti spreminjanja obsega, namena in načina usmerjanja finančnih spodbud, saj jih določi v svojem poslovnem načrtu, seveda na podlagi usmeritev iz programa razvojnih spodbud za podjetništvo in inovativnost. Javni sklad tudi določa s splošnimi pogoji za poslovanje javnega sklada podrobnejše pogoje, kriterije in merila za izvajanje svojih instrumentov, v okviru zakona o javnih skladih in pravil za dodeljevanje državnih pomoči.  K 19. členu  Zakon v VI. Poglavju: Postopki dodelitve sredstev za izvajanje razvojnih nalog in programov podjetniškega, inovativnega in finančnega okolja kot *lex specialis* podrobneje določa načina dela ministrstev in izvajalskih institucij v zvezi z dodeljevanjem sredstev, vrste postopkov ter postopek sklepanja pogodb in nadzor nad njihovim izvajanjem.  Členi 19-38 podrobno opredeljujejo celoten postopek dodeljevanja sredstev, pri čemer ločimo javni razpis, javni poziv, postopek za izvajanje finančnih instrumentov in morebitne druge postopke.  V praksi se je izkazalo, da je izvedba ukrepov preko javnih razpisov v določenih primerih preveč rigidna in ne ustreza naravi ukrepa (na primer izvedba sodobnih oblik spodbujanja podjetništva preko alternativnega financiranja, dodeljevanje sredstev, kjer je mogoče že vnaprej predvideti seznam potencialnih prijaviteljev, itd.). Zaradi tega so v zakon uvedeni poleg javnega razpisa tudi drugi postopki.  K 20. členu  V tem členu je določeno, da se sredstva za izvajanje nalog in programov dodeljujejo iz proračuna na podlagi javnih razpisov, javnih pozivov, postopka za izvajanje finančnih instrumentov in drugih postopkov. Postopke izvajajo javna agencija, javni sklad ali druge osebe javnega in zasebnega prva, s čimer je dosežena bistvena razbremenitev Ministrstva za gospodarski razvoj in tehnologijo in dosežena smiselna delitev dela, lahko pa jih izvaja tudi samo ministrstvo, pristojno za gospodarstvo, in druga ministrstva.  Drugi odstavek tega člena zagotavlja, da se sredstva za izvajanje instrumentov dodelijo na podlagi programa dela oziroma izpolnitve drugih pogojev, ki so predvideni v pogodbi med ministrstvi, za katere javna agencija ali javni sklad izvajata njihove programe.  V primeru, ko se v katerikoli fazi postopka ugotovi, da potrebni pogoji niso več izpolnjeni oziroma zagotovljeni, lahko izvajalec postopka postopek s sklepom ustavi.  K 21. členu  ZPOP-2 za razliko od ZPOP-1 kot nove postopke dodelitve sredstev uvaja javni poziv, postopek za izvajanje finančnih instrumentov ter dopušča možnost opredelitve drugega postopka, ki pa se podrobneje opredeli v pogodbi, sklenjeni med ministrstvom in izvajalsko institucijo. V tem primeru ministrstvo in izvajalska institucija v pogodbi opredelita ukrep in pogoje, po katerih bo izvajalska institucija dodelila sredstva končnim prejemnikom.  K 22. členu  Postopek javnega razpisa vodi komisija za dodelitev sredstev, ki jo imenuje odgovorna oseba izvajalca razpisa. Člen omogoča oblikovanje komisije v zadostnem obsegu za učinkovito izvedbo del. V tretji točki je podrobno določeno, kako se izogniti morebitnemu nasprotju interesov pri članih komisije.  K 23. členu  Opredeljen je postopek v primeru javnega razpisa. Javni razpis mora biti objavljen v Uradnem listu RS in na državnem portalu RS. Določeno je, kaj mora vsebovati objava. V tretjem odstavku je predstavljena možnost vključitve pogajanj v postopek. V četrtem odstavku je dana možnost večletnih javnih razpisov.  K 24. členu  V 24. členu je določena razpisna dokumentacija, ki vključuje podatke ki omogočajo izdelavo popolne vloge za dodelitev sredstev.  Navedeni so obvezni sestavni deli razpisne dokumentacije.  Izvajalec postopka ne sme zahtevati od vlagatelja dokumentov, ki obstajajo v uradnih evidencah.  V duhu zmanjšanja birokratskega bremena do podjetnikov, javni sklad od vlagatelja (podjetja, ki se prijavlja na javni razpis) ne sme zahtevati, da prilaga dokumente, ki obstajajo v javnih evidencah. Razpisna dokumentacija mora vsebovati natančni podatek o tem, katero dokumentacijo bo iz uradnih evidenc pridobil izvajalec razpisa sam po uradni dolžnosti. Prav tako mora javni sklad še tri leta po opravljeni investiciji spremljati učinke podprtih podjetij, pri čemer potrebuje podatke tudi iz uradnih javnih evidenc.  K 25. členu  Vloga za dodelitev sredstev mora biti dostavljena do roka, ki je določen v objavi javnega razpisa, v zaprtem ovitku in označeno z »Ne odpiraj – vloga« in navedbo javnega razpisa. Nepravilno označena vloga se lahko neodprta vrne pošiljatelju. V kolikor na vlogi ni pošiljateljevega naslova, se vloga odpre in se po ugotovitvi naslova vrne. V četrtem odstavku je predstavljena tudi možnost elektronske predložitve vloge, v kolikor je ta možnost navedena v javnem razpisu.  K 26. členu  Odpiranje prejetih vlog za dodelitev sredstev vodi komisija in se izvede v roku/rokih, določenem v javnem razpisu. Odpiranje vlog ni javno.  K 27. členu  O odpiranju vlog je potrebno voditi zapisnik. Navedeni so sestavni deli zapisnika. Na odpiranju vlog ugotavlja komisija popolnost vlog. Zapisnik podpišejo predsednik in člani komisije.  K 28. členu  V primeru nepopolne vloge, komisija v roku 8 dni pisno pozove vlagatelja, da vloge dopolnijo. Določen je rok za dopolnitev vloge. V primeru, da vlagatelji vlog ne dopolnijo, se nepopolna vloga zavrže. V tretjem odstavku je navedeno, kaj ni možno dopolnjevati. V četrtem odstavku je dana možnost, da vlagatelj popravi očitne računske napake, pri čemer se višina zaprošenih sredstev ne sme spreminjati.  K 29. členu  Komisija opravi strokovni pregled popolnih vlog in jih oceni na podlagi pogojev in meril iz javnega razpisa oziroma razpisne dokumentacije. Komisija mora o opravljanju strokovnega pregleda voditi zapisnik. Na podlagi ocene vlog komisija pripravi predlog prejemnikov sredstev, ki ga podpišejo predsednik in člani komisije. Predlog prejemnikov sredstev s e predloži odgovorni osebi izvajalca postopka za sprejetje odločitve o dodelitvi sredstev.  K 30. členu  Na podlagi ocen projektov in popolnih in vsebinsko ustreznih vlog sprejme odgovorna oseba izvajalca razpisa seznam prejemnikov sredstev in izda sklepe o izboru prejemnikov sredstev.  K 31. členu  Izvajalec postopka je dolžan z obvestilom in v roku, ki je naveden v javnem razpisu, obvestiti vse vlagatelje, ki niso bili izbrani, o odločitvi glede dodelitve sredstev.  K 32. členu  Izvajalec postopka mora prejemniku sredstev posredovati sklep o izboru in ga po prejemu obvestila o vročitvi sklepa pozvati k podpisu pogodbe.. Če se prejemnik sredstev v roku ne odzove, se šteje, da je umaknil vlogo za pridobitev sredstev.  K 33. členu  Opredeljeni so sestavni deli pogodbe, ki se sklene med izvajalcem postopka in prejemnikom sredstev.  K 34. členu  Opredeljen je nov postopek, to je javni poziv, ki se uporablja v navedenih primerih:   * v primeru, ko je možno že vnaprej predvideti seznam potencialnih prijaviteljev, * ko je izvedba javnega razpisa zaradi manjše ali neobstoječe finančne koristi izbranih prijaviteljev neekonomična, * ko je bil že predhodno izpeljan drug transparenten postopek, lahko tudi na mednarodni ravni, in je bila vloga pozitivno ocenjena, do sofinanciranja pa ni bila upravičena zaradi pomanjkanja sredstev ali stopnje razvoja projekta, * ko gre za financiranje javno objavljenega programa.   Za javni poziv se smiselno uporablja postopek javnega razpisa.  K 35. členu  ZPOP-2 za razliko od ZPOP-1 celovito ureja področje dodeljevanja sredstev, tako na nivoju neposrednega proračunskega uporabnika do izvajalske institucije, kot tudi na nivoju do končnih upravičencev. V opredelitev postopkov za dodelitev sredstev za izvajanje prednostnih in razvojnih nalog za podporo podjetništvu smo tako z novim ZPOP-2 vključili tudi izvajanje finančnega inženiringa, ki se z uveljavitvijo programa PIFI od leta 2009 tudi dejansko že izvaja, v naslednji finančni perspektivi pa bodo instrumenti finančnega inženiringa ključni za podporo podjetniškega sektorja. Področja je tako sedaj urejeno znotraj enega zakona in mu bodo zavezane slediti izvajalske institucije MGRT; postopki so osredotočeni na optimizacijo postopkov za dodeljevanje sredstev glede na potrebe podjetniškega sektorja. Po do sedaj veljavni ureditvi morajo namreč izvajalske institucije smiselno slediti določilom Zakona o javnih financah, kar je dostikrat konfuzno oz. ne upošteva določenih specifik, sploh s področja in pravil uporabe sredstev evropske kohezijske politike.  K 36. členu  V kolikor se v praksi izkaže, da je potreba po izvedbi kakšnega drugega postopka za dodelitev spodbud, za katerega je izvedba postopkov po tem zakonu neekonomična zaradi procesnih pogojev, zakon pušča odprto možnost izvedbe drugega postopka, ob nujnem upoštevanju načel transparentnosti, enakopravne obravnave in učinkovite porabe javnofinančnih sredstev.  Postopki in način dodelitev sredstev morajo biti skladni s splošnimi pogoji poslovanja izvajalca postopka, h katerim daje soglasje ustanovitelj.  Skladno z ZJS-1 (24. člen) morajo splošni pogoji poslovanja javnega sklada, ki podeljuje spodbude, določati najmanj:   * merila za določitev upravičencev do spodbud za pravne osebe oziroma pomoči za fizične osebe, * pogoje za pridobitev spodbud oziroma pomoči javnega sklada, * obseg spodbud oziroma sredstev pomoči, ki jih lahko prejme posamezen upravičenec, * medsebojne pravice in obveznosti javnega sklada in upravičenca po dodelitvi spodbud oziroma pomoči, * postopke za izbor upravičencev in podeljevanje spodbud oziroma pomoči javnega sklada.   K 37. členu  Člen določa, da je izvajalec postopka dolžan hraniti celotno dokumentacijo o izvedenem razpisu v skladu z običajnimi pravili o hranjenju dokumentarnega gradiva.  K 38. členu  Že v Zakonu o podpornem okolju za podjetništvo (ZPOP-1, Uradni list RS, št. 102/07, 57/12, 82/13 in 17/15) je bila zaradi izkušenj o izrazito majhnem številu uspešnih pritožb uporabljena rešitev, da pri razpisih pritožba ni dovoljena, saj je z možnostjo sprožitve upravnega spora prav tako zagotovljeno varstvo pravic in zakonitosti.  K 39. členu  Člen opredeljuje, kateri sta pristojni izvajalski instituciji, ki izvajata naloge in programe podjetniškega, inovativnega in finančnega okolja.  K 40. členu  Člen omogoča, da se, zaradi zagotavljanja pravne varnosti. že objavljeni razpisi nadaljujejo po predpisih, ki so veljali na dan uvedbe postopka.  K 41. členu  Člen določa šestmesečni rok, v katerem morajo izvajalske institucije prilagoditi svoje interne akte z novim zakonom.  K 42. členu  Člen določa enoletni rok, v katerem mora minister, pristojen za gospodarstvo, sprejeti podzakonske predpise, sprejem katerih predvideva ta zakon.  K 43. členu  Člen določa prenehanje veljavnosti dosedanjega Zakona o podpornem okolju za podjetništvo in na njegovi podlagi sprejetega Pravilnika o vodenju evidence subjektov inovativnega okolja. Slednji se uporablja do sprejetja novega pravilnika.  K 44. členu  Člen določa začetek veljavnosti zakona, in sicer začne zakon veljati petnajsti dan po objavi v Uradnem listu Republike Slovenije. |
| IV. BESEDILO ČLENOV, KI SE SPREMINJAJO |
| (prepis določb veljavnega zakona, ki se s predlogom spreminjajo) |

|  |
| --- |
|  |
|  |
|  |
|  |
|  |
| **V. PREDLOG, DA SE PREDLOG ZAKONA OBRAVNAVA PO NUJNEM OZIROMA SKRAJŠANEM POSTOPKU** |
| (razlogi in posledice, zaradi katerih se predlaga nujni ali skrajšani postopek, razen za predlog zakona o ratifikaciji mednarodne pogodbe, ki se v skladu s 169. členom Poslovnika državnega zbora obravnava po nujnem postopku)  / |
| **VI. PRILOGE**  **/** |

**PRILOGA 2 (spremni dopis – 2. del) – podatki o izvedbi notranjih postopkov pred odločitvijo na seji vlade:**

|  |  |  |  |
| --- | --- | --- | --- |
| 1. Zahteva predlagatelja za: | | | |
| a) | obravnavo neusklajenega gradiva | | DA/**NE** |
| b) | nujnost obravnave | | DA/**NE** |
| c) | obravnavo gradiva brez sodelovanja javnosti | | DA/**NE** |
| 2. Predlog za skrajšanje poslovniških rokov z obrazložitvijo razlogov: | | | |
| / | | | |
| 3. Gradivo se sme objaviti na svetovnem spletu: | | | **DA**/NE |
| 4. Gradivo je lektorirano: | | | DA/NE |
| 5. Gradivo je pripravljeno na podlagi sklepa vlade št. … z dne … | | | |
| 6. Predstavitev medresorskega usklajevanja: | | | |
| (Gradivo je bilo poslano v medresorsko usklajevanje:   * Ministrstvu za finance * Ministrstvu za javno upravo * Službi Vlade RS za zakonodajo * Službi Vlade RS za razvoj in evropsko kohezijsko politiko | | | |
| (Datum pošiljanja:) 11.5.2016 | | | |
| (Gradivo je usklajeno: | | **v celoti/**večinoma/delno | |
| Bistvena neusklajena vprašanja in razlogi za to:   * … * … | |
| Priložite mnenja organov, s katerimi gradivo ni usklajeno.) | |

PRILOGE:

**I. Mnenja:**

Ministrstvo za finance

Ministrstvo za javno upravo

Služba Vlade RS za zakonodajo

Služba Vlade RS za razvoj in evropsko kohezijsko politiko

**II.** **Pri predlogih podzakonskih predpisov**: izjava o skladnosti predloga podzakonskega predpisa s pravnimi akti Evropske unije in korelacijska tabela, če se prenaša direktiva s podzakonskim predpisom

(Izjava o skladnosti (oblika pdf) – izvoz iz baze RPS, Korelacijska tabela (oblika pdf) – izvoz iz baze RPS)